چوارچێوەیێک بۆ خوێندنەوەیێکی تر لە رووداوەکانی ئەم دووایەی رۆژهەڵاتی ناوین\n21:31 - 22 خەزەڵوەر 2717\nبۆ هەرهێزێک کە ئەمڕۆ لە رۆژهەڵاتی ناوین خەریکی کارکردنە پێویستە کە سەرەتا خوێندنەوەیێکی دروستی لە بارودۆخی ناوچە هەبێت و ئاراستە زاڵەکانی نێو پێوندییە نێونەتەوەییەکان بە وردی لێک بداتەوە و پاشان بە پێی ئەو بارودۆخە هەوڵ بدات بەرنامەی خۆی سەر لەنوێ دابڕێژێتەوە.\nپانتایی پێوەندییە نێودەوڵەتییەکان لە ماوەی چەند دەیەی رابردوودا چەندین گۆڕانی قووڵی بە خۆیەوە بینیوە؛ لە دوای شەڕی دووهەمی جیهانی ئاراستەی زاڵ لە پێوەندییە نێونەتەوەییەکان ئاراستەیێکی رێئالیستیانە بوو.\nهۆکارەکەشی ئەوە بوو کە دوو جەمسەری دژبەیەک لە دنیادا بوونیان هەبوو کە پاراستنی پارسەنگ لە نێوان ئەو دوو جەمسەرە پێداویستییەکی گرینگی ئاسایشی نێودەوڵەتی بوو. پاش رووخانی یەکیەتی سۆڤییەت و کۆتایی نەزمی دووجەمسەری، رێگا بۆ ئەوە خۆش بوو کە چەند ئاراستەی تیۆریک بۆ شڕۆڤە و رێنوێنی پێوەندییە نێودەوڵەتییەکان بکەونە ململانێ. بۆیە لە پەنای ئەم ملمانێیەی نێوان چەند ئاراستە سەرەکییەدا، گوتاری مافی مرۆڤ و دیمۆکراسی - کە پێی لە نێو چەند یەک لەم ئاراستانەدا بوو- توانی تا رادەیەک خۆی زاڵ بکات. هەر بۆیە لەم سەردەمەدا گۆڕانکارییە سەرەکییەکانی دنیا و بەتایبەت ئەو گۆڕانکاریانەی کە لە پاشماوەکانی بلوکی رۆژهەڵات دەهاتنەدی، بە کەڵک وەرگرتن لە گوتاری دیمۆکراسی و مافی مرۆڤ پێناسە و شڕۆڤە دەکران.\nبەڵام ئەم بارودۆخە زۆری نەخایاند و ئاراستەی ریالیستی جارێکیتر رێگای خۆی بۆ لووتکە خۆش کردەوە. سەردەمی رەیگان و بووش و کلینتۆن لە ئامریکا سەردەمانێک بوو کە گوتاری دیمۆکراسی و پەرەپێدانی دیمۆکراسی لە دنیادا، گوتاری زاڵی ئەو ئیدارانە بوون. هەر بۆیە لەم سەردەمەدا چەندین رێکخراو و تینک تانک بۆ پەرەپێدانی دیمۆکراسی لە جیهاندا لەلایەن ئامریکاییەکانەوە دامەزران. بەڵام دوای دیاردەی ئەلقاعیدە و تێوەگلانی بەرفراوانی ئامریکا لە ناوچەی رۆژهەڵاتی ناوین، گۆڕانێکی قووڵ لە هەموو ئاستەکان لە ئامریکادا هاتە ئاراوە. ئەو گۆڕانە بریتی بوو لەوەیکە مەیلی پاشەکشە لە جیهان و بەتایبەت لە رۆژهەڵاتی ناوین لە نێو ئامریکا بەهێزتر بوو. مەیلی پاشەکشە و دوور کەوتنەوە لە دنیا، لە نێو پانتایی سیاسی ئامریکا ئاراستەیەکی مێژوودار و جێی سەرنجە.\nئەم ئاراستەیە کە تا پێش کارەساتی پێرڵ هاربێر لە ئامریکا ئاراستەی زاڵ بوو، دوای ئەو کارەساتە کە ئامریکای ناچار بە تێوەگلان لە شەڕی دووهەمی جیهانی کرد، کەوتە پەراوێزەوە. بەڵام ئێستا و دوای شەڕەکانی عێراق و ئەفغانستان و تەنانەت لە ژێر کاریگەری ڤیەتنامیش، ئەو ئاراستەیە لە سەردەمی ئۆباما و ترامپدا بووەتەوە ئاراستەیەکی زاڵ لە پانتایی گشتی ئەم وڵاتەدا. لە هەموو ئاستەکاندا، لە نێو خەڵکی رۆشنبیر و ئاسایی و تا رادەیێکی بەرچاویش لە نێو دامەزراوە فێرکاری و لێکۆڵینەوەکان، ناڕەزایەتییەکی زۆر لە تێوەگلانی لە رادەبەدەری ئامریکا لە هەموو کێشەکان لە دنیادا هاتۆتە ئاراوە. یەکێک لە گەورەترین بەڵێنەکانی ترامپیش دەگەڕایەوە سەر ئەو باسە و چ پاش و چ پێش هەڵبژاردن، چەندین جار دووپاتی کردۆتەوە کە ئامریکا چیدی نایهەوێ پۆلیسی دنیا بێت. نەتەنیا ترامپ کە زۆرێک لە کاندیداکان لە کۆماریخواز و دیمۆکرات لە دژی چەمکی نەتەوەسازی واتە دەستێوەردانی ئامریکا لە ناوچەکانی‌تر بوون. یەکێک لە گەورەترین هێرشەکانی دیمۆکراتەکان بۆ سەر هیلاری کلینتۆن تاوانبار کردنی ئەو بوو بەوەی کە یەکێک لە لایەنگرانی ئاراستەی نەتەوەسازیە. لە ئاوا حالەتێکدا کە ئەو گۆڕانکارییانە لە نێو ئامریکا هاتوونەتە ئاراوە گوتاری ریالیستی زیاتر لە پێش خەریکە زاڵ بوونەوەی خۆی مسۆگەر دەکات و گوتاری مافی مرۆڤ و دیمۆکراسی بە تەواوەتی لە دنیادا کۆتایی پێهاتوە.\nبۆیە رووداوەکانی ئەمڕۆی دنیا دەبێت لە چوارچێوەی ئەو دوو رەوتەی خوارەوە بخوێنرێنەوە؛ یەکەم پاشەکشەی ئامریکا لە دنیادا و گەڕانەوەی بۆ نێوخۆی خۆی، دووهەم؛ زاڵ بوونەوەی ئاراستەی ریالیستی.\nواتای ئەو گۆڕانکارییانە بۆ جیهان\nهەروەها کە پێشتر باسم کرد یەکەم واتای ئەو دوو رەوتە و گۆڕانکارییەکانی پێوەندیدار بەو دووانە، مردنی گوتاری مافی مرۆڤ و دیمۆکراسیە. ئەمە بەو واتایە نایێت کە دیمۆکراسی مردووە یان ناکارامە بوونی مودێلی دیمۆکراتیک سەلمێندراوە بەڵام بەو واتایەیە کە دیمۆکراسی و مافی مرۆڤ چیدی ناتوانن گۆڕانکارییەکان شڕۆڤە بکەن، شی بکەنەوە و رێنوێنیان بکەن. بۆیە بە باوەڕی من ئێمە لەم سەردەمەدا ناتوانین شاهیدی دووپات بوونەوەی شۆڕشە رەنگییەکان و مەخمەڵیەکانی ئۆروپای رۆژهەڵات بین و ناتوانین هیوادار بین کە ئاراستەکانی چاکسازی لە هیچ وڵاتێکی دنیادا رۆڵێک بگێڕێت یان دەستێوەردانی دەرەکی بە شێوەی راستەوخۆ گۆڕانێکی دیمۆکراتیک لە رۆژهەڵاتی ناوین پێک بێنێت.\nواتایەکی تری ئەم باسە گەڕانەوەی گرینگیە بۆ ئەو چەمکە سەرەکییانەی کە ئاراستەی ریالیستی بۆ شڕۆڤە و شیکردنی رووداوەکان و رێکخستنی نەزمی نێودەوڵەتی کەڵکیان لێ وەردەگرێت. بۆ وێنە دوو چەمکی باری هەنووکەیی یان status quo و گەڕانەوەی پارسەنگ یان restoring balance لە نێوان یاریکەرەکاندا دیسانەوە گرینگی تایبەتیان دەبێت. لە روانگەی ریالیستیدا ئەوە پارسەنگ و باڵانسی هێزە کە ئاسایشی دنیا دەپارێزیت بۆیە پارسەنگ رۆڵی زۆر پەیدا دەکات. هەروەها لەم ئاراستەیەدا باری هەنووکەیی بابەتێکی زۆر گرینگ و پرەنسیپێکی پیرۆزە. هێز، چ هێزی چەکداری و چ هێزی نەرم، لە ئێستە بەدواوە دیسان گرینگترین فاکتەر دەبێت لە نەزم بەخشین و رێکخستنی پێوەندییەکانی نێوان بکەرەکانی پانتایی سیاسەت بە تایبەت لە ئاستی نێودەوڵەتیدا.\nواتایەکی تری ئەم رەوتە، بەخشینی رۆڵی زیاترە بە وڵاتانی تر بۆ پاراستنی ئاسایشی جیهانی. بۆ وێنە لە سەردەمی ئۆبامادا هەواڵەکان باسیان لەوە دەکرد کە ئامریکا داوای کردووە کە بریتانیا بوودجەی سەربازی خۆی بەشێوەیەکی بەرچاو بەرز بکاتەوە بۆ ئەوەی بتوانێت ئەو تێچووەی کە لە سەر شانی ئەمریکایە بۆ پاراستنی ئاسایشی نێونەتەوەیی کەم بکاتەوە. هەروەها ترامپ چەندین جار پێش و پاش هەڵبژاردنی داوای لە هاوپەیمانانی خۆی لە ناوچەی رۆژهەڵاتی ناوین کردووە کە رۆڵی زیاتر لە پاراستنی ئاسایشی ئەو ناوچەیە بگێڕن.\nرۆژهەڵاتی ناوین لە سێبەری گۆڕانکارییە نێودەوڵەتیەکاندا\nلە سەردەمی ئۆبامادا و لە شاری واشینگتۆن، زۆرێک لە سیاسەتمەدارە خانەنشین کراوەکان نیگەرانی ئەوە بوون کە لەبەر ئەوەی ئامریکا پشتی لە هاوپەیمانەکانی لە رۆژهەڵاتی ناوین کردووە، ئەو هاوپەیمانانە - بۆ وێنە میسر- خەریکن زۆر لە رووسیە نزیک دەبنەوە. لە وتووێژێکی سەرۆکی پێشووی هەرێمی کوردستان لەگەڵ رادیۆی ئێن‌پی‌ئاڕ هەروەها ئەو باسە هاتە ئاراوە کە ئەوان لەوانەیە لە داهاتوودا زۆرتر لە رووسیە نزیک ببنەوە. ئەمە لەو راستییەوە سەرچاوە دەگرێت کە واتای ئەو گۆڕانکاریانە و ئاراستانەی کە لە سەرەوە باسمان کرد بۆ رۆژهەڵاتی ناوین، پێکهاتنی جۆرێک لە بۆشاییە کە پێویستی بە پڕکردنەوە هەیە. لە باسی خوێندەوە ناوچەییەکان دوو فاکتەر زۆر گرینگن: یەکەمیان هێزە ناوچەییەکان، دووهەمیان هێزە جیهانییەکان. لە ئێستای ناوچەی رۆژهەڵاتی ناویندا، لەبەر ئەوەی ئامریکا مەیلێکی زۆری بۆ کەمکردنەوەی رۆڵی خۆی لە ناوچەکەدا پەیدا کردووە، دەتوانین بڵێین کە یەکێک لە یاریکەرە سەرەکیەکان خەریکە بۆشاییەک پێک دێنێت کە پێویستی گەڕانەوەی باڵانس یان پارسەنگ بەشێوەیێکی تر دێنێتە ئاراوە. بەڵام ئامریکا دەیهەوێت لەبەر سێ هۆکار بە ئارامی ئەو بۆشاییە پێک بێنێت و لە گەڕانەوەی پارسەنگی هێز لە رۆژهەڵاتی ناوین رۆڵ بگێڕێت. ئەو هۆکارانە یان فاکتەرانە کە سیاسەتی ئامریکا لەم پێوەندیەدا دیاری دەکەن بریتین لە یەکەم: ئاسایشی ئیسرائیل، دووهەم: ئاسایشی وزە و سێهەم: پێداویستییەکانی ئوروپا.\nسێ ساڵ لەمەو پێش و لە ناوەندی وودروو ویڵسن لە ئامریکا، دۆری گوڵد راوێژکاری ئاسایشی سەرەک وەزیرانی ئیسرائیل باسی لە بوونی سێ مەترسی بۆ سەر ئیسرائیل کرد کە هەرسێکیان راستەوخۆ و ناراستەوخۆ پێوەندییان بە ئێرانەوە هەبوو بەڵام هاوکاتیش ئەوەی نەشاردەوە کە ئێران زیاتر لە هەرشتێک ئیسرائیلی لە وڵاتانی عەرەبی نزیک کردۆتەوە. گۆڵد بە ئاماژە بەوەیکە ئیسرائیل وڵاتێکی چکۆلەیە و سەرچاوەکانی بۆ بەرەنگاربوونەوەی هاوکات لەگەڵ عەرەبەکان و ئێران سنووردارن وتی کە ئێمە دەبێت لە دوژمنایەتی هاوبەشی ئێران لەگەڵ هەم عەرەبەکان و هەم خۆمان کەڵک وەربگرین بۆ پێکهێنانی بەرەیەکی هاوبەش لە دژی ئێران. لە راستیدا لە ماوەی چەند ساڵی رابردوو کە ئامریکا چاوی بەسەر دەستێوەردانەکانی ئێران لە ناوچە داخستووە و رێگەی داوە کە ئێران بە دەستێوەردانی زیاتر عەرەبەکان تووڕە بکات، زیاتر لە هەرشتێک یارمەتیدەری بەرنامە گشتییەکەی خۆی بووە بۆ پاشەکشە لە رۆژهەڵاتی ناوین. ئەم دۆخە ئیسرائیلی لە ئامانجەکەی خۆی نزیک کردۆتەوە کە لەگەڵ عەرەبەکان و هاوسێکانی هاوبەشی ئیستراتیژیکیان هەبێت و لەیەک نزیک ببنەوە.\nبەم شێوە ئەگەرهەتا ئێستا کێشەی ئیسرائیل و فەلەستین گرینگترین بابەت بوو لە داڕشتنەوەی پێوەندییەکانی نێوان عەرەب و ئیسرائیل، ئێستا ئەو کێشەیە گرینگی خۆی لەدەست داوە و ئێران بۆتە خاڵی هاوبەشی ئەو لایەنانە کە هەردوولا دۆستی ئامریکان.\nبەم شێوەیە ئامریکا لەگەڵ کەم کردنەوەی رۆڵی خۆی لە ناوچەکەدا پارسەنگی نوێ دێنێتە ئاراوە کە رۆڵگێڕە سەرەکییەکانی ئێران، عەرەبستان و ئیسرائیلن. زۆر روونە کە ئێران لەم پێوەندییەدا رۆڵێکی سەرەکی دەگێڕێت بۆ ئەوەی دۆستەکانی ئامریکا، واتە عەرەبستان و ئیسرائیل، زیاتر لە یەک نزیک ببنەوە و بلوکێکی هاوبەش پێک بێنن. دەبێت ئەم بابەتە بە وردی لە بەرچاو بگیردرێت کە ئیسرائیل وڵاتێکی چکۆلەیە و سەرچاوەی ماڵی و مرۆیی پێویست بۆ ئەوەی بەتەنیا رووبەڕووی عەرەبەکان ببێتەوە و هاوکاتیش خۆی لە مەترسییەکان و دەستێوەردانەکانی ئێران لە ناوچەکە بپارێزێت نییە، بۆیە رۆڵی ئێران لە رێکخستنی وڵاتەکانی دۆستی ئامریکا و بلوک‌بەندی نوێ لە ناوچە زۆر گرینگە.\nواتاکانی ئەم رەوتە بۆ سەر هەرێمی کوردستان\nلە راستیدا سیاسەتی ئامریکا لە ناوچە پێویستە لەو پێوەندیەدا لێک بدرێتەوە، واتە ئەو بابەتەی سەرەوە سەرەکیترین کانتێکست و زەرفی گۆڕانکارییەکانی ناوچەکەیە. ئامریکا چاوەڕوانی ئەوە دەکات کە هەموو دۆستەکانی بە تایبەت هەرێمی کوردستان لەو چوارچێوەدا یاری بکەن و کارێک نەکەن کە بەرنامەی سەرەکی ئامریکا لە ناوچە بکەوێتە مەترسییەوە. ئەگەر حکوومەتی هەرێم ئەوەندە ئیسراری هەیە کە ئامریکا بە ناوی هاوپەیمان نێو ببات، دەبێت بزانێت کە هاوپەیمانێتی وەکوو هەر پێوەندیێکی‌تر دوو لایەنەیە و چەندە ئەوان لەو پێوەندییە چاوەڕوانیان هەیە ئەوەندەش ئامریکا لە حکوومەتی هەرێم چاوەڕوانی هەیە.\nگرینگی عێراق بۆ ئامریکا لەوەوە سەرچاوە دەگرێت کە خاڵێکە دژایەتی و رووبەڕووبوونەوەی ناسیونالیزمی عەرەبی لەگەڵ ناسیونالیزمی فارسی زەق دەکاتەوە. ئەوەیکە ئەو رووبەڕووبوونەوە جێگرەوەی دوو رووبەڕووبوونەوەی عەرەب- ئیسرائیل یان شیعە - سووننی (کە رووبەڕووبوونەوەی خوازیاری ئێرانە) ببێت، زیاتر لە چوارچێوەی هێڵە گشتییەکانی سیاسەتی ئامریکایە لە ناوچەکە کە پیشتر باسمان لێوە کرد. مەرج نییە کە ئەم لێکدانەوەیە دروست بێت بەڵام ئەمە لێکدانەوەی ئامریکایە و ئەو وڵاتەش چاوەڕوانی ئەوەی هەیە کە دۆستەکانی لەو چوارچێوەدا بجووڵێنەوە. بەڵام ئەوەی باری هەرێمی کوردستانی لە دوای رێفراندۆم خراپ کرد لە راستیدا کەمتر پێوەندی بە سیاسەتی ئامریکا لە ناوچە یان بەهێزی عێراق هەیە بەڵکوو زیاتر پێویستی بە لەبەرچاوگرتنی نەخۆشییە قووڵەکانی نێو پانتایی سیاسەت و کۆمەڵگا لە نێو هەرێمدا لێک بدرێنەوە.\nلەلایەکی تریشەوە لە راستیدا یەکێک لە کێشەکانی نزیک بوونەوەی لە رادەبەدەر لەگەڵ وڵاتانی دراوسێ و بەربڵاوکردنی پێوەندییەکان، رەخساندنی هەلە بۆ فاکتەری دەرەکی کە بتوانێت لە گۆڕانکارییە نێوخۆییەکان رۆڵ بگێڕێت.\nلە راستیدا هەرێمی کوردستان ئەمڕۆ بە هەست کردن بەم مەسەلانە دەیهەوێت سەر لە نوێ پێوەندییەکانی دابڕێژێتەوە. ئەوان باش تێدەگەن کە ئێستا لەو حاڵەتە نیوەسەربەخۆیە کە پێشتر هەیانبووە دوور کەتوونەتەوە و زیاتر کەوتوونەتە ژێر رکێفی بەغدا. یەکەمین هەلیش بۆ ئەوەیکە بتوانن تۆزێک لە خەسارەکان جوبران بکەنەوە هەڵبژاردنەکانی داهاتووی عێراقە کە ئەگەر یەکگرتوو بن، دەتوانن بە لەبەرچاوگرتنی ئەو کەلێنانەی کە لە نێو هێزە شیعەکاندا هەیە رۆڵی گرینگ لەو پێوەندیەدا بگێڕن.\nواتاکانی ئەو گۆڕانکارییانە بۆ ئێران\nسیاسەتی ئامریکا بەرامبەربە ئێران لە ماوەی چەند دەیەی رابردوودا چەند گۆڕانکاری بە خۆیەوە بینیوە. لە سەردەمی ئیدارەی بووشدا، گرینگترین چەمک کە سیاسەتی ئامریکای لەهەمبەر ئێران پێناسە دەکرد بریتی بوو لە گۆڕینی هەڵسووکەتی رێژیم behavior change. بەڵام ئەم چەمکە لە سەردەمی ئۆباما و لەگەڵ دەسپێکردنی وتووێژە ناوکییەکان گۆڕدرا و کارایی خۆی لەدەست دا. چەمکی سەرەکی دەوڵەتی ئۆباما بۆ پێناسەکردنی سیاسەتی ئەو وڵاتە لەگەڵ ئێران بریتی بوو لە engagement.\nبۆیە لە سەردەمی بووشدا هەموو کات ئیدارەی ئامریکا هەوڵی ئەوەی دەدا کە خەڵکی ئێران لە حکوومەتەکە جیا بکاتەوە و هەوڵی ئەوەی دەدا کە لە ئۆپۆزسیۆنی ئەو وڵاتە نزیک ببێتەوە و چەند کەس لە ئۆپۆزسیۆنی نێوخۆی گواستەوە بۆ ئامریکا. بەڵام بەپێچەوانە لە سەردەمی ئۆبامادا هەوڵی ئەوە درا کە رێژیمی ئێران بکرێتە بەردەنگی سەرەکی و ئەو جیاوازییە کە پێشتر لە ئیدارەی بووشدا لە نێوان دەوڵەت و کۆمەڵگای ئێراندا هەبوو لەم سەردەمە بەدی نەدەکرا هەر بۆیەش لە یەکەمین پەیامی نەورۆزی خۆیدا بۆ گەلی ئێران، ئۆباما بە پێچەوانەی بووش پەیامەکەی ئاراستەی رێبەران و دەسەڵاتی سیاسی ئێران کرد و ئەو ئاراستەیەش تا کۆتایی هەر لە ئیدارەی ئۆبامادا مایەوە.\nچەمکی سەرەکی دەوڵەتی ترامپ لە رووبەڕووبوونەوە لەگەڵ ئێران بریتییە لە Containing Iranواتە مەهارکردنی ئێران. واتای ئەو دەستەواژەیە لە راستیدا کەمکردن و سنووردارکردنی رۆڵی ئێرانە لە ناوچەکەدا بەڵام هەروەها کە پێشتر باسمان لە سیاسەتی گشتی ئامریکا لە دنیا و لە ناوچە کرد ئەو چەمکە زیاتر لەو راستییەوە سەرچاوە دەگرێت کە ئیدارەی ترامپ دەیهەوێت رووبەڕوونەوەیەک لەگەڵ ئێران لە ناوچەکە بێتە ئاراوە کە باڵانسی خوازراوی ئامریکا بگەڕێنێتەوە بۆ ئەو ناوچەیە.\nئەم چەمکە هەڵگری ئەو واتایەشە کە ئەو رووبەڕووبوونەوەیە تەنیا تا ئەو شوێنە دەچێتە پێش کە باڵانسی هێز لە بەرژەوەندی ئیسرائیل و ئامریکا بگەڕێتەوە. بۆیە رۆڵی ئێران لە ناوچەکە دەکاتە ئامانج و زیاتر لەوە ناچێتە پێش.\nلەم پێوەندییەدا پێویستە دوو بابەت روون بکرێتەوە، یەکەمیان بەرنامەی مووشەکی ئێران خۆی بۆ خۆی گرینگی ئەوتۆی بۆ رۆژئاوا نییە بەڵکوو زیاتر وەکوو مۆرەیێک لەو شەترەنجە کەڵکی لێ وەردەگیرێت. دووهەمیان ئەگەرچی لەوانەیە ئەو رووبەڕووبوونەوەیە لە درێژەی خۆیدا و لە کردەوەدا هەندێک ئاکامی هەبێت کە پێشتر بیریان لێ نەکراوەتەوە وەکوو رووخانی کۆماری ئیسلامی لە نێوخۆدا، بەڵام لە راستیدا ئامانجی سەرەکی ئەو رووبەڕووبوونەوە ئەو ئاکامانە نییە. هۆکاری ئەوەیکە ئەو ئەگەرە دێتە پێش یەک شتە؛ ئێران بە بەربڵاوکردنی خۆی لە ناوچەکەدا بەشێکی زۆری لە سەرچاوەکانی خۆی تەرخان کردووە بۆ دەستێوەردان لە ناوچەکە. سیاسەتی ئێران لە ناوچەکەدا تەنیا بە هەبوونی سەربازی سنووردار نییە بەڵکوو ئێران دەیهەوێت بە تەرخانکردنی سەرچاوەیەکی زۆری دارایی و گۆڕینی دێمۆگرافیای هەندێ جومگەی گرینگی ئەو هیلالەی کە بە هیلالی شیعی ناسراوە و کلیلی بەرنامەی ئیستراتیژیکی ئێرانە، هێژموونییەکی بەهێز لەو هیلالەدا پێک بێنێت.\nئێران هەر ئێستا خەریکی خەرج کردنی پارەیێکی زۆر لە عێراق، سووریە، لوبنان و یەمەنە. بۆیە ئەمە وای کردووە کە ئێران زیاتر لە توانایی و سەرچاوەکانی لە ناوچەکەدا رۆڵ بگێرێت. ئەمە زیاتر لە هەرکات ئەو وڵاتەی لە نێوخۆ خستۆتە بەر مەترسی زیان لێکەوتن. بۆیە بەرنامەی ئیدارەی نوێی ئامریکا کە چەمکە سەرەکییەکەی لەسەرەوە باس کرا دەتوانێت رێژەی ئەو مەترسی و زیان لێکەوتنە (آسیب پذیری) بەرز بکاتەوە بەڵام لە راستیدا هەموو شتێک پێوەندی بە نێوخۆی ئێران و هێزەکانی دژی کۆماری ئیسلامی لە نێوخۆ هەیە.\nلە کۆتایی دا پێویستە ئاماژە بەوە بکرێت کە هەرجۆرە داهاتوویەکی روون تەنیا لە حاڵەتێک مسۆگەر دەبێت کە گۆڕانکارییەکان لە ئاکامی ئیرادەی خۆمان هاتبێتنە ئاراوە. بۆ وێنە ئەگەر شوێنێکی گریمانەیی بگرینە بەرچاو کە هیچکام لە دەسکەوتەکانی لە ئاکامی ئیرادەی خۆی نەهاتبێتە ئاراوە، لە ئاکامدا لە هەر هەوڵێکی خۆی بۆ دەرخستنی ئیرادەی خۆی شکست دەهێنێت. ئەمە راستییەکی حاشاهەڵنگرە کە ئەو شوێنە گریمانەیە کە لە ئاکامی فاکتەری دەرەکی هاتبێتە ئاراوە، لە ئاکامی فاکتەری دەرەکی گەیشتبێتە رێککەوتن لە نێو هێزەکانی خۆی، لە ئاکامی فاکتەری دەرەکی گەشەی کردبێت و لە ئاکامی فاکتەری دەرەکی توانیبێتی ناوچەکانی بەرفراوانتر بکات، ناتوانێت سەربەخۆ و بە پشت بەستن بە ئیرادەی خۆی هەنگاوێک باوێژێت و لە ناویدا سەرکەوتوو بێت.\nبۆیە گەڕانەوە بۆ ئیرادەی سەربەخۆ و شۆڕشگێڕانە بۆ رۆژهەڵات گەورەترین پێداویستی قۆناخی ئێستای رۆژهەڵاتە. ئەمڕۆ زیاتر لە هەوا و نان و ئاو، ئیرادەی شۆڕشگێڕانە بۆ بەردەوامی ژیانی ئێمە لە رۆژهەڵات پێویستە. چرای رووناکایی بەخشی ئێمە بۆ ئەو گەڕانەوەیە وتەکانی رێبەری شەهیدمان دوکتور قاسملووە کە دەڵێت: چارەنووسی ئێمە لە پایتەختەکانی جیهاندا دیاری ناکرێت بەڵکوو ئەوە ئێمەین کە چارەنووسی خۆمان دیاری دەکەین. یان ئەو وتە بەنرخەی تری کە حیزبی دیمۆکرات وەکوو ماسی ناو دەبات و خەڵک وەکوو دەریا. بۆیە لەبەر رووناکی ئەو وتە بەنرخانە ئێمە پێویستە سەرەتا بزانین کە ئەوە ئێمەین کە چارەنووسی خۆمان دیاری دەکەین، ئایا بە پشت بەستن بە خۆمان و دەرخستنی ئیرادە و هەستانەوە و راسان بێت یان بە دانیشتن و ئینفێعال. پێویستە گەورەترین سەرمایەگوزاری حیزب نەک لە پێتەختەکانی جیهان و نەک لە دنیای دەرەوە، بەڵکوو لە نێو کۆمەڵگای خۆمان و لەسەر خەڵکی خۆمان بێت چوونکە بە هیوای دەرەوە بوون تەنیا ئێمەی ماسی لە دەریاکە دەکات و ئێمە و دەریا لەیەک بێگانە دەکات، نموونەی ئەو بێگانە بوونە زۆر نامۆ نییە.


تەڤگەری ئازادیی: پێشوازی لە ئیلهام ئەحمد کرد. – ته‌ڤگه‌ر\nسەرەکی/پرسی رۆژ/تەڤگەری ئازادیی: پێشوازی لە ئیلهام ئەحمد کرد.\nئایار 24, 2022\tپرسی رۆژ کۆمێنت بنوسە\nسلێمانی: پێشوازی لە ئیلهام ئەحمد کرا\nئەمڕۆ سێ شەممە ٢٤/٥/٢٠٢٢ لە شاری سلێمانی شاندێکی تەڤگەری ئازادیی بە ئامادەبوونی محمد عەبدوڵلا هاوسەرۆکی گشتی تەڤگەری ئازادیی و تارا حسێن جێگری هاوسەرۆکی تەڤگەری ئازادیی و هەر یەک لە ئەندامان سارا ڕەزا و ڕووناک مەجید و کەمال عومەر پێشوازیان لە ئیلهام ئەحمد سەرۆکی ئەنجومەنی جێبەجێکاری ئەنجومەنی سوریای دیمووکرات کرد.\nهەر لە سەردانەکەدا چەندین تەوەری گرینگ گفتوگۆی لە بارەوە کرا، بەتایبەت گفتوگۆکرا دەربارەی پێش هاتە سیاسییەکانی ڕۆژئاوای کوردستان و دۆخی باشوری کوردستان و گرینگی و ڕۆڵی لایەنە سیاسییەکان لە کۆنگرەی نەتەوەیدا.\nئەنجومەنی هەرێـمی ڕاپەڕینی تەڤگەری ئازادیی کۆمەڵگەی کوردستان پرسەنامەیەک ئاڕاستەی هەڤاڵ ئاشتی محمد دەکات بەبۆنەی …\nتورکیا، مرۆڤ ئەکوژێ یان مێشومەگەز!\nژن پێویستی بەیەکە\nئایار 1, 2022\nئەمڕۆ دوو فیلم لەسەر بەرخۆدانی گەریلا لە فێستیڤاڵی فیلمی سلێمانی نمایشدەکرێن\nكانونی یه‌كه‌م 18, 2021\nسنوری قەزای پێنجوێن بۆردوومانکرا\nئاب 24, 2021


وادياره گوڵه‌باخ هه‌ر یه‌كێك نه‌بێت له گوڵه جوانه‌كان كه به‌بینینی ده‌رووونی مرۆڤ ده‌حه‌سێته‌وه، به‌ڵكو سووديشی هه‌یه بۆ باشكردنی ته‌ندروستی مرۆڤ.\nئاوی گوڵه‌باخ یارمه‌تی زاڵبوون ده‌دات به‌سه‌ر زۆری هه‌ستیاری پێست و هاوكاره له پارێزگاریكردن له راگرتنی هاوسه‌نگی چه‌وری پێست و نه‌رمكردنی.\nسه‌رباری ئه‌و تایبه‌تمه‌ندییه، ئاوی گوڵه‌باخ پاككه‌ره‌وه‌یه‌كی باشه بۆ پێست و گه‌شاوه‌یی پێست، هه‌روه‌ها په‌ڕه‌كانی ئه‌و گوڵه دژه ئۆكسێنی تێدایه و یارمه‌تیده‌ره بۆ نه‌رمكردنی پێست و كه‌مكردنه‌وه‌ی سووربوونه‌وه‌ی پێست.\nخه‌و زڕان ده‌شێ هۆكارێك بێ بۆ ماندووبوون و خه‌مۆكی و شڵه‌ژانه‌كانی دیكه‌ی جه‌سته، بۆ كه‌مكردنه‌وه‌ی ئه‌م شڵه‌ژانه، بۆنكردنی گوڵاوی په‌ڕه‌ی گوڵه‌باخ به‌سه بۆ رزگاربوون له‌و دۆخه.\nهه‌ر له كۆنه‌وه په‌ڕه‌ی ئه‌م گوڵه، وه‌ك ورووژێنه‌رێكی سروشتی ئاره‌زووی سێكسی ناسراوه، به‌گوێره‌ی ئیۆرفیدا يان"زانستی ژیان" كه سیسته‌مێكى زانستییه پزیشكییه لاساییه‌كانى نیمچه كیشوه‌ری هیندستانه، په‌ڕه‌كانی ئه‌و گوڵه یارمه‌تی مرۆڤ ده‌ده‌ن كه هه‌ست به چالاكی زیاتری سێكسی بكات، چونكه ترپه‌ی دڵ و كاری مێشك و كۆئه‌ندامی ده‌مار رێكده‌خات.\nهه‌روه‌ها په‌ڕه‌كانی گوڵه‌باخ دژه به‌كتریان و بۆ وشككردنی (زیپكه‌ی ته‌مه‌نی لاوی) به‌سوودن، چونكه ژماره‌یه‌كی زۆر له ئاوێته‌كانی (فینیلانۆل")یان تێدایه و واده‌كه‌ن ئاوى ئه‌و گوڵه بۆ چاره‌سه‌ركردنی ئه‌و زیپكانه به‌سوود بێت.


نوری ئه‌لمالكی ووتارێكی له كۆنگرسی ئه‌مریكا پێشكه‌ش كرد\nسه‌رۆك وه‌زیری عێراق ووتارێكی پێشكه‌ش به سیناتی ووڵاته یه‌كگرتووه‌كانی ئه‌مریكا و ئه‌نجومه‌نی نوێنه‌ران كرد و تیایدا گوتی عێراق مه‌یدانی سه‌ره‌كی شه‌ڕی دژه تیرۆریزمی جیهانیه.\nبه‌ڕێز ئه‌لمالكی ڕۆژی چوارشه‌ممه گوتی به‌رده‌وامی توندوتیژییه‌كان له عێراق، شه‌ڕی نیوان ئیسلامی ڕاسته‌قینه و تیرۆریزمه كه خۆی به كاڵای ئیسلامیه‌وه به‌رگ پۆش كردووه. هه‌روه‌هاش سوپاسی گه‌لی ئه‌مریكای كرد بۆ ئه‌و هاوهه‌ڵوێستیه‌ی له‌گه‌ڵ عێراق‌دا هه‌یانه. له ده‌می پێشكه‌ش كردنی ووتاره‌كه‌شیدا، چه‌ند جارێك به هه‌ستانه سه‌رپێوه چه‌پڵه‌یان بۆ لێدا.\nسه‌رۆك وه‌زیری عێراق له هه‌وڵی به ده‌ست هێنانی پشتیوانی‌یه بۆ حكومه‌ته‌كه‌ی كه له هه‌وڵی كۆتایی پێهێنانی توندوتیژی ئاینزاییدایه له عێراق. زۆر له یاسادانه‌رانی ئه‌مریكیش نیگه‌رانی خۆیان سه‌باره‌ت به‌و خوێن ڕشتنه ده‌ربڕیوه.\nنوری ئه‌لمالكی به‌ر له پێشكه‌ش كردنی ووتاره‌كه‌ی ڕووبه‌ڕووی ڕه‌خنه‌ی هه‌ندێ له یاسادانه‌رانی دیموكراته‌كان بووه وه به‌وه‌ی ئه‌وه‌ی مالیكی ئیدانه‌ی هێرشه‌كه‌ی ئیسرائیلی كردووه بۆ سه‌ر گه‌ریلاكانی حیزب الله له لوبنان. ڕێبه‌رانی دیموكراتیش له سیناتی ووڵاته یه‌كگرتووه‌كانی ئه‌مریكا داوایان لێكردووه ئه‌و ڕاگه‌یاندنه‌ی ڕوون بكاته‌وه له ده‌مێكدا هه‌ندێ له دیموكراته‌كانی ئه‌نجومه‌نی نوێنه‌ران داوایان كردووه ئه‌و به‌رنامه‌ی ووتار پێشكه‌شكردنه‌ی ڕۆژی چوارشه‌ممه‌ی هه‌ڵبوه‌شێنرێته‌وه.\nدوا به دوای ئه‌و مه‌راسیمه‌ش، سه‌رۆك بوش و نوری ئه‌لمالكی سه‌رۆك وه‌زیری عێراق سه‌ردانی سه‌ربازه‌كانی ئه‌مریكا و كه‌سوكارییان كردووه له ستانی ڤه‌رجینیای نزیك واشنتۆنی پایته‌خت. به‌ڕێزی سوپاسی سه‌ربازه ئه‌مریكیه‌كان و كه‌س وكاره‌كانیشی كرد بۆ ئه‌و قوربانیانه‌ی له عێراقدا ده‌یده‌ن.


گوندی دەرەمیانە بەھۆی مین و تەقەمەنییەوە 18 کەسیان بوونەتە قوربانی – Knwe.org\nسەرەکی » ئاراستە » گوندی دەرەمیانە بەھۆی مین و تەقەمەنییەوە 18 کەسیان بوونەتە قوربانی\nهێشتا مینە چێنراوەکان هاووڵاتیانی گوندەکان دەکەن بە قوربانی\nجەمال سەرگەتی – شاد ئیبراھیم\nدەرەمیانە گوندێکە، کەوتووەتە ناحیەی ناڵپارێز لە قەزای پێنجوێن سەربە پارێزگای سلێمانی\nگوندی دەرەمیانە لە باکوور ھاوسنوورە لەگەڵ گوندی ئاروزەر و لە باشوور لەگەڵ گوندی دەشتی خەرمان و لە ڕۆژھەڵات لەگەڵ گوندی گەوڕان و لە ڕۆژاوا لەگەڵ گوندی چارخ.\nئەم گوندە لە ساڵانی رابردوو بەھۆی شەڕی عێراق ئێرانەوە راگواستن کراوە، بەووتەی دانیشتوانی گوندەکە، دەرەمیانە ناوجەرگەی شەری عێراق ئێران بووە ھەر بەھۆی ئەو شەڕەوە سەرجەمی گوندەکە و دەوروبەری مینڕێژکراوە بەڵام لەدوای ساڵەکانی ١٩٩٢ گوندەکە لەلایەن دانیشتوانەکەیەوە ئاوەدان کراوەتەوە، ھەروەھا لەلایەن رێکخراوەکان و دەزگای مینەوە، بەشێکی مین و تەقەمەنیەکان ھەڵگیراونەتەوە بە ئێستاشەوە ساڵانە دەزگای مین لە سلێمانی و چەند رێکخراوێکیتر کار دەکەن تاوەکو ئەو ناوچانە پاک بکەنەوە کە مین و تەقەمەنیان تێدایە\nئەوەی جێگەی سەرنجە ئەو گوندە بەھۆی مین و تەقەمەنیەوە ١٨ شەھید و برینداری ھەیەو لە ئێستاشدا چەند کەسێکی ئەو گوندە خاوەن پێداویستی تایبەتن ئەوان بەم شێوەیە باس لە شەھید بوون و برینداربوونی خۆیان کەسوکاریان دەکەن کە بونەتە قوربانی مین و تەقەمەنی، داواش لە حکومەتی ھەرێمی کوردستان دەکەن کە کاربکات تاوەکو ئەو ناوچانەی کە ئێستاش مینی تێدایە پاک بکرێنەوە چونکە بەووتەی خۆیان ساڵانە لەگەڵ ئەوەی دانیشتوانی گوند دەکاتە قوربانی ئاژەڵ و پەلەوەرکیانیان دەبنە قوربانی مین و تەقەمەنیەکان.\nعەبدوڵڵا حەمە موستەفا تەمەنی ٦٥ ساڵە ئەو ئێستا خاوەن پێداویستی تایبەتە، بەھۆی مینەوە قاچێکی لەدەست داوە ئەو باس لە ڕووداوەکە دەکات بۆ گوندستانی نوێ و وتی «ساڵی١٩٩٢ کە گەراینەوە دەرەمیانە گوندەکەمان ئاوەدانکردەوە دەستمان کرد بە کارکردن، لە ڕێگایەکدا ڕۆشتم نەمدەزانی مینڕێژکراوە بۆیە چەند ھەنگاوێک ڕۆشتم، دەنگێکی گەورە ھات و منیش زۆر شپرزە بووم، بۆچەند دەقیقەیەک ئاگاداری خۆم نەبووم کەس بەھانامەوە نەھات، کاتێک سەیری خۆمم کرد بینیم قاچم لەدەست داوە.\nئەو زۆر بە نیگەرانیەوە باس لە کاتی ڕوودانی تەقینەوەی مینەکە دەکات دەشڵێت کە ھۆشم ھاتەوە ھاوارم کرد لەو کاتەدا ئۆتۆمبێلێک لە ڕێگای چوارتا ھات و بە ھانامەوە ھاتن منیان سەرخست بردمیان بۆ ناحیەی ناڵپارێز لەوێ چارەسەری پێویستم وەرگرت ماوەن ١٨ڕۆژ لە نەخۆشخانە بووم، بەڵام ئەوەی منی نیگەران کرد لە دەستدانی قاچم بوو، ئێستاش خاوەن پێداویستی تایبەتم»\nعەبدوڵڵا باسی لەوەش کرد کە ئێستاش لە نزیک گوندەکەیان ژمارەیەک زۆر مین و تەقەمەنی ھەیە و داواشی کرد کە ڕێکخراوەکانی مین و تەقەمەی کاریان بۆبکەن تاوەکو ئەو ناوچانەی کە مین و تەقەمەی تێدایە پاکی بکەنەوە بۆ ئەوەی قوربانی زیاتری لێ نەکەوێتەوە»\nکاروان ئیسماعیل ساڵح ئەو باوکی بەھۆی مین و تەقەمەنی لە گوندەکەیان گیانی لەدەست داوە، کاروان بۆ گوندستانی نوێ دەڵێت «ئەو کات باوکم تەمەنی ٢٥ ساڵ بوو کە مینێکی پێداتەقیوەتەوە ھەر ئەو کات گیانی لەدەست داوە، ئاماژە بۆ ئەوەش دەکات کە لە ئێستاشدا مین و تەقەمەنی لە ناوچەکەیان بووتە گرفتێکی گەورە دانیشتوانی گوندەکەیان، کە حکومەتی بەعس بە شێوەیەکی ھەرەمەکی ئەو ناوچانەی مینرێژ کردووە»\nکاروان وەک خۆی دەڵێت ئەوکاتە ئەو لە تەمەنێکی منداڵیدا بووە بەڵام ئەوەی بۆی باس کراوە لەلایەن کەسوکارەکەیەوە کە باوکی بەھۆی تەقینی مینەوە شەھید بووە، دەشڵێت ئەو مینانە بۆ چەندین ساڵ دەمێننەوە کاریگەریان دەمێنێ»\nکاروان وتیشی»لە گوندەکەی ئێمە خەڵکێکی زۆر شەھید و برینداربووە جگە لەوەش ساڵانە بەھۆی مین و تەقەمەنیەوە بە سەدان سەر ئاژەڵ و پەلەوەر دەبنە قوربانی، ئەو داواش دەکات حکومەت ھاوکاری زیاتریان بکات تاوەکو ناوچەکانیان لەو مین و تەقەمەنیانە پاک بکاتەوە»\nسەرحەت ئەحمەد عەبدوڵڵا دانیشتوویەکی تری گوندی دەرەمیانەیە ئەویش قوربانی دەستی مین و تەقەمەنیە، ئەو بۆ گوندستانی نوێ دەڵێت» لە گوندەکەمان بەھۆی مین و تەقەمەنیەوە ١٨ شەھید و بریندارمان ھەیە ٦ شەھید و ١٢ بریندار ئەوە جگە لەوەش ساڵانە خەڵکانێکیتر دەبنە قوربانی کە شارەزای ناوچەکە نین، سەرحەت ئەوەشی ووت»کە چەند کەسێک لە گوندەکەیان دووجار مین تەقیوەتەوە پیایاندا و برینداربوون»\nسەرحەت ئاماژە بۆئەوەش دەکات» گوندەکە ٥٠ خێزانی تێدایە سەرجەمی ئەو خێزانانەش بە ئاژەڵداریەوە خەریکن و بژێوی ژیانیان پەیدا دەکەن بۆیە ساڵانەش ئاژەڵێکی زۆر دەبنە قوربانی «\nلای خۆشیەوە ھێمن ئیبراھیم بەرێوەبەری ناحیەی ناڵپارێز بۆ گوندستانی نوێ ئاماژە بۆ ئەوەدەکات لە سنوری ناحییەکەیان بەپێ ی ئاماری بەرێوەبەرایەتی مین لە سلێمانی ٢٠ ملیۆن مەتر دووجا مین و تەقەمەنی لە سنوری ناحییەکەیان ھەبووە، لەو ژمارەیەش لەڕێی بەرێوەبەرایەتی مین و بەھاوکاری حکومەتی ھەرێمی کوردستان نزیکەی ٧ ملیۆن مەتر پاک کراوەتەوە لە ئێستاشدا نزیکەی ١٣ ملیۆن مەتر ماوە پاک بکرێتەوە لە مین و تەقەمەنی کە بەسەر ٣٧ گوندا دابەش بووە «\nوتیشی»بەپێی ئەو ئامارەی کە لە بەرێوەبەرایەتی ناحیەی ناڵپارێزدا ھەیە نزیکەی ٣٠٠ کەس شەھید و بریندار بوون کە بە ھۆکاری مین و تەقەمەنی بووە، بۆیە وەک خۆمان چەندینجار داوامان کردووە کە کاری زیاتر بکرێت بۆ پاک کردنەوەی ئەو ناوچانەی کە مین و تەقەمەنی تێدایە»\nھێمن ئیبراھیم ئاماژەی بۆ ئەوەشکرد»ساڵانە لە وەرزی زستان بەھۆی باران بارینی زۆرەوە مین تەقەمەنیەکان دەردەکەون ئەوەش مەترسی دروست دەکات بەڵام ساڵانە لەگەڵ دەرکەوتنی ئەو مین و تەقەمەنیانە بەرێوەبەرایەتی مین لە سلێمانی ھاوکاری زۆرمان دەکەن و کاردەکەن بۆ ھەڵگرتنەوەی ئەو مین و تەقەمەنیانە «\nبەرێوەبەری ناحیەی ناڵپارێز ئەوەشی ووت»ھۆشیاری تەواویان داوەتە دانیشتوانی گوندەکان کە تا دەتوانن خۆیان بپارێزن سنورەکان دیاری کراون کە نابێت سەردانی ئەو ناوچانە بکەن کە مین و تەقەمەنیان تێدایە «


بۆ قه‌ده‌غه‌كردنی هاورده‌ی هه‌نار و ته‌ماته ده‌بێت هه‌ماهه‌نگی له‌گه‌ڵ حكومه‌تی عێراق هه‌ماهه‌نگی بكرێت\nوەزارەتی کشتوکاڵی هەرێم بەئامانجی ساغکردنەوەی بەرهەمی ناوخۆی بڕیاریانداوە هاوردەکردنی تەماتە و هه‌نار تاكاتێكی نادیار قەدەغەدەکرێت، راوێژكاری كشتوكاڵی ژووری بازرگانیش رایده‌گه‌یه‌نێت ''بۆ ئه‌وه‌ی بریاره‌كان سه‌ركه‌وتووبێت ده‌بێت هه‌ماهه‌نگی له‌گه‌ڵ حكومه‌تی عێراق هه‌ماهه‌نگی بكرێت''.\nپێداچونەوە بەلیستی هاوردەكردنی بەرهەمەكان بۆ هەرێم دەكەین\nوەزارەتی كشتوكاڵی حكومەتی هەرێم له نوسراوێكدا رایگەیاند، ''پێداچونەوە بەلیستی هاوردەكردنی بەرهەمەكان بۆ هەرێم دەكەین و هاوردەكردنی هەندێك بەرهەمی دیكە بەتەواوی قەدەغە دەكەین''.\nئاماژەبەوەشدراوە، وەزارەتی كشتوكاڵ هاوردەكردنی بەرهەمی تەماتە لە ئه‌مرۆ 1ی ئەیلولەوە تاكاتێكی نادیار قەدەغە دەكرێـت.\nبۆ ماوەیەكی نادیار هاوردەكردنی هەنار بۆ ناو هەرێم قەدەغە ده‌كرێت\nاوكات بێگەرد تاڵەبانی، وەزیری كشتوكاڵ و سەرچاوەكانی ئاوی هەرێم بڕیاریدا لە 10ی ئەیلولی ئەمساڵەوە بۆ ماوەیەكی نادیار هاوردەكردنی هەنار بۆ ناو هەرێم قەدەغە بكرێت.\nوەزارەتی كشتوكاڵ و سەرچاوەكانی ئاو، لەبەیاننامەیەكدا رایگەیاند "لە هەنگاوێکى تردا بە ئاراستەى پاراستنى بەرهەمى کشتوکاڵى ناوخۆیى و رێگرى کردن لە زەرەرمەند بونى جوتیارانى کوردستان، وەزیرى کشتوکاڵى هەرێم بڕیارى دا هاوردە کردنى هەنار لە دەرەوە بۆ ناو هەرێم قەدەغە بکرێت".\nوتوشیەتی"بە گوێرەى نوسراوێک کە ئەمڕؤ ١-٩-٢٠١٩ بە ئیمزاى بێگەرد تاڵەبانى وەزیرى کشتوکاڵ دەرچوە تێیدا هاتوە: بە پشتبەستن بە یاساى پاراستن و پێشخستنى بەروبومى کشتوکاڵ ژمارە (٤)ى ساڵى (٢٠٠٨) و پاڵپشتن بە نوسراوى سەرۆکایەتى ئەنجومەنى وەزیران ژمارە (٦٥٤٧) لە (٢٢-١٠-٢٠١٤) تایبەت بە پاراستنى بەرهەمى ناوخۆیى بڕیار درا بە قەدەغەکردنى هاوردە کردنى بەروبومى هەنار لە دەرەوەى وڵات، لە رێککەوتى (١٠-٩-٢٠١٩) بۆ ماوەیەکى نادیار تاکو بە نوسراوێکى فەرمى رێگەبەهاوردە کردنى دەدرێت".\nده‌بێت له‌گه‌ڵ حكومه‌تی ناوه‌ندی عێراق هه‌ماهه‌نگی بكرێت\nله‌م باره‌یه‌وه وه‌سفی خه‌لیل، راوێژكاری كشتوكاڵی ژووری بازرگانی و پیشه‌سازی سلێمانی رایگه‌یاند ''بریاره‌كان زۆرباشه و له‌به‌رژه‌وه‌ندی جوتیارانه، به‌ڵام ده‌بێت له‌گه‌ڵ حكومه‌تی ناوه‌ندی عێراق هه‌ماهه‌نگی بكرێت، ئه‌گه‌ر حكومه‌تی عێراق له باشور و ناوه‌راست رێگه بات ئه‌و به‌رهه‌مانه‌ی حكومه‌تی هه‌رێم قه‌ده‌غه‌ی ده‌كات هاورده بكرێت، بریاره‌كان كاریگه‌ری ئه‌و تۆیان نابێت له مه‌رزه‌كانی باشوری عێراقه‌وه ته‌ماته و هه‌نار هاورده ده‌كرێت''.\nته‌ماته بۆ كاتێكی كه‌م قه‌ده‌غه ده‌كرێت\nراوێژكاری كشتوكاڵی ژووری بازرگانی و پیشه‌سازی سلێمانی ئاماژه‌ی به‌وه‌شدا ئه‌و كاته‌ی كه هاورده‌ی ته‌ماته قه‌ده‌غه ده‌كرێت زۆر كه‌مه ته‌نها له مانگی ٩ و ١٠ ده‌بێت له‌به‌ر ئه‌وه‌ی به‌رهه‌می ته‌ماته‌ی ناوخۆ ته‌ماته‌ی پێنجوێنه كه له مانگی ١١ به‌هۆی ساردی كه‌شوهه‌واوه به‌رهه‌مه‌كه‌ی كه‌م ده‌بێته‌وه.\nده‌بێت گرنگی به خانووی پلاستیكی بدرێت\nجه‌ختی له‌وه‌ش كرده‌وه ئه‌گه‌ر ئێمه مه‌به‌ستمان بێت بۆ ماوه‌یه‌كی درێژ قه‌ده‌غه‌ی هاورده‌كردنی ته‌ماته‌ی ده‌ره‌كی بكه‌ین ده‌بێت گرنگی به خانوی پلاستیكی بدرێت و ته‌ماته له خانووه پلاستیه‌كان به‌رهه‌م بهێنرێت بۆ ئه‌م مه‌به‌سته‌ش پێوسته حكومه‌ت سوته‌مه‌نی بۆ جوتیاران دابین بكات.\nبڕیارەکەی وەزارەتی کشتوکاڵی هەرێم دوای ئەوەی هات لە چەند رۆژی رابردوودا بەهۆی ساغنەبوونەوەی بەرهەمەکانیان ژمارەیەک جوتیار بەرهەمەکانیان فڕێدا ئەوەش کاردانەوەی لەنێو تۆڕەکۆمەڵایەتییەکاندا لێكەوتەوە.


12:28 - 6 رێبەندان 2719\nلە بەشێکی پەیامەکەی خۆیاندا، داوایان لە هاووڵاتییان کردووە کە لە هەر شوێنێکی جیهاندا داوا لە کۆڕ و کۆمەڵە مرۆڤدۆست و خێرخوازییەکان بکەن کە بە هەر شێوەیەک کە پێیان دەکرێت، بە هانای خەڵکی لێقەوماوی ناوچە بومەلەرزە لێدراوەکانی کوردستانی باکوورەوە بچن.\nوەک ئاگادارن شەوی هەینی ٤ی ڕێبەندانی ۱۳۹۸ی هەتاوی بەرانبەر بە ۲٤ی ژانویەی ۲۰۲۰ی زایینی، بومەلەرزەیەکی بەهێز پارێزگای خارپێت لە کوردستانی باکووری هەژاند کە ناوەندی ئەو بوومەلەرزەیە شاری سڤیریج بوو. بەهۆی ئەو ڕووداوە ماڵوێرانکەرە کە ڕۆژی دواتر ناوچەکانی دیکەشی لەو پارێزگایە و هەروەها پارێزگای مەلاتییە گرتەوە، مخابن دەیان هاونیشتمانی گیانیان لەدەست داوە و سەدان كەس بریندار بوونە و سەدان خانوو ڕووخاون و خەڵکێکی زۆر تووشی کارەسات و بێ ماڵ و حاڵی بوونە و لە چارەنووسی بەشێکیان کە لەوانەیە لەژێر دار و پەردووی خانووە ڕووخاوەکاندا مابن، هێشتا هەواڵێک لەبەر دەستدا نییه. بەپێی هەواڵی گەیشتوو، خەڵکی لێقەوماوی ئەو دەڤەرانە ئێستا بەهۆی کاریگەریی بەفر و سەرمای تاقەتپڕووکێن و زیان و ماڵوێرانییەک کە بەهۆی بومەلەرزەکەوە تووشی هاتوون، لە دۆخێکی زۆر نالەباردان و پێویستیی خێرایان بە یارمەتیی مرۆیی و فریاکەوتن هەیە.\n٦ی ڕێبەندانی ۱۳۹۸ی هەتاوی\n۲٦ی ژانویەی ۲۰۲۰ی زایینی


بزوتنەوەى گۆڕان کەیسێک لەسەر “ڕێباز حەملان” دەداتە داواکاری گشتی و دەستەی دەستپاکی\nهەواڵی / 9/9/2019 567 جار بینراوە\nپەرلەمانتارێکی فراکسیۆنی گۆڕان چەند نوسراوێکی ڕێباز حەملان، وەزیری پێشووی دارایی بڵاوکردەوە و ڕایگەیاندووە: “کاری نایاسایی کردووە و زیانی بە جوتیاران گەیاندووە”، ئاماژەی بەوەشکردووە، دۆسییەکە دەدەنە داواکاری گشتی و دەستەی دەستپاکی.\nدابان محەمەد، ئەندامی فراکسیۆنی گۆڕان لە پەرلەمانی کوردستان لە هەژماری خۆی لە تۆڕی کۆمەڵایەتی فەیسبووک ڕایگەیاندووە: “له كاتێكدا جوتیاران له‌به‌ر ساغ نه‌بوونه‌وه‌ى به‌رهه‌مه‌كانیان، ڕۆژانه زیانێكى زۆر ده‌كه‌ن و به‌شێكیان به‌رهه‌مه‌كانیان فڕێده‌ده‌ن، به‌ڵام وه‌زیرى پێشوى دارایی ڕێگاى داوه به هاورده‌كردنى هه‌زاران تۆن له به‌روبومى ده‌ره‌وه به نایاسایى و به‌خشتنى له گومرگ”.\nئەو پەرلەمانتارە چەند نوسراوێکی بڵاوکردووەتەوە، لە نوسراوێکیاندا، بەڕێوەبەری گشتی گەشەپێدانی پیشەسازی لە وەزارەتی بازرگانی ئاڕاستەی وەزیری دارایی کردووە و داوای لێکردووە، ڕیگا بە کۆمپانیای “Beirut erdol” بۆ هاوردەکردنی کەرەستەی سەرەتایی بەرهەمهێنانی “جبسی پەتایە”، هەروەها لە باجی گومرگ ببەخشرێت.\nلە دوای داواکەی ئەو بەڕێوەبەرە گشتییە، ڕێباز حەملان، وەزیری پێشووی دارایی لە بەرواری 3ی ئایاری 2019 نوسراوێکی ئاڕاستەی هەردوو بەڕێوەبەرایەتی گومرگی ئیبراهیم خەلیل و باشماخ کردووە و ئاماژەی بەوەکردووە، بۆ ماوەی شەش مانگ ڕێگا بە کارگەی “Beirut erbil” بدرێت بۆ هاوردەکردنی کەرەستەی سەرەتایی.\nدابان محەمەد ئاماژەی بەوەشکردووە، ئەو بڕیارە له كاتى پێگه‌یشتنى به‌رهه‌مى ناوخۆیى نیشتمانیدا بووە و ڕێگا دراوه به هاورده‌كردنى شەش هه‌زار تۆن په‌تاته، كه ئێستا ته‌نى ناوخۆ به 350 هەزار دیناره.\nباسی لەوەشکردووە، ئه‌و ڕێگاپێدانه به بێ ئاگادارى لایه‌نى په‌یوه‌ندیدار كراوه، كه وه‌زاره‌تى كشتوكاڵه و هیچ وێنه‌یه‌كى نوسراوه‌كه‌یان بۆ نه‌نێردراوه.\nئەوەشی خستووەتەڕوو: “به‌خشینى باجى گومرگى به پێى یاساى ژماره 20 ى ساڵى 1998 كراوه، له كاتێكدا ئه‌و یاسایه له حكومه‌تى عێراقى ده‌رچووه و له هه‌رێمى كوردستان به‌ركار نه‌كراوه، واته چه‌تاڵ كراوه و نایاساییه بەگوێرەی بڕیارى ژماره 11 ى ساڵى 1992 ى په‌رله‌مانى كوردستان”.\nدابان محەمەد ئاماژەی بەوەشکردووە، نوسراوه‌كانی داوه به وه‌زیرى نوێى كشتوكاڵ و ئەویش بڕیارى داوه ڕایبگرێت و پرۆسه‌كه هه‌ڵوه‌شێنێته‌وه، له‌به‌ر ئه‌وه‌ى زیانى به جوتیاران و به‌رهه‌مى ناوخۆش گه‌یاندووه، وه‌ك فراكسیۆنى گۆڕانیش كه‌یسه‌كه‌یان داوه به داواكارى گشتى و ده‌سته‌ى دەستپاکی تا له ڕووى یاساییه‌وه ڕێكارى پێویست بگرنه به‌ر.\nڕێباز حەملان لە پشکى گۆڕان لە کابینەى پێشووى حکومەتى هەرێم وەزیرى دارایی بو تا ئەو کاتەى وەزیرەکانى ئەو بزوتنەوەیە لەکاردابوون، لە ئێستاشدا وەک ڕاوێژکارى سەرۆکى حکومەت بۆ کاروبارى ئەنجومەنى باڵاى وەبەرهێنان و ڕاژەى گشتى دەستبەکار بووە.


فەرمانی دەستگیرکردن بۆ سەرۆک و ئەندامانی کۆمیسیۆن دەردەکرێت\nYou are at:Home»تەوەر»هەواڵ»تایبه‌ت»فەرمانی دەستگیرکردن بۆ سەرۆک و ئەندامانی کۆمیسیۆن دەردەکرێت\nBy nuche.net on\t 2017/10/11 تایبه‌ت, عێراق و جیهان, گرنگ\nدادگای لێکۆڵینەوەی رەسافە فەرمانی دەستگیرکردنی بۆ سەرۆک و ئەندامانی کۆمیسیۆنی باڵای سەربەخۆی هەڵبژاردنی هەرێمی کوردستان دەرکرد، کە بەپێچەوانەی بڕیاری دادگای باڵای فیدراڵی عێراق، سەرپەرشتی گشتپرسی سەربەخۆیی هەرێمی کوردستیان کردووە.\nدادوەر عەبدولستار بەیرەقدار، گوتەبێژی ئەنجومەنی باڵای دادوەری رایگەیاند “دادگای لێکۆڵینەوەی رەسافە فەرمانی دەستگیرکردنی بۆ سەرۆک و ئەندامانی کۆمیسیۆن دەرکرد، کە سەرپەرشتیی گشتپرسییان کردووە لە هەرێمی کوردستان”.\nبەیرەقدار هەروەها دەڵێ “فەرمانەکە دوای ئەوە دەرکراوە، کە ئەنجومەنی ئاسایشی نیشتمانی سکاڵای تۆمار کردووە، بەهۆی ئەوەی گشتپرسییەکە پێچەوانەی فەرمانی دادگای باڵای فیدراڵی بووە”. جەختیشی کردەوە “بڕیاری دەستگیرکردنی تۆمەتبارەکان، بەپێی ماددەی 329ـی یاسای سزادانە”.


سپۆتنیك: سیستانی گڵۆپی سەوزی بۆ هەڵوەشاندنەوەی حكوومەتی عێراق هەڵكردووە\nهۆشیار زێباری: خۆپێشاندانەکانی ئەمجارەی عێراق هاوشێوەی ئەوانەی لوبنان دەبن\nچوار كەس لەسەر پۆستێكی فەیسبووك كوژران\nهەسەدە راگەیاندراوێكی لەبارەی بەجێهێشتنی سەرێ كانی بڵاوكردەوە\nئەنكەرا: له نزیكه‌وه چاودێریی ده‌رچوونی یه‌په‌گه له ناوچه‌كه ده‌كه‌ین\nعیماد بیلال 23/09/2019 - 21:41 بڵاوکراوەتەوە لە هەمەجۆر\nبوونی ژمارەیەكی زۆری سەگی بەرەڵڵا لە گەڕەكەكانی شاری سلێمانی، خەڵكی شارەكەی هەراسان كردووە و قایمقامی سلێمانیش ڕایدەگەیەنێت کە لە رێگەی پرۆژەیەكەوە لە هەوڵی چارەسەركردنی دیاردەکەدان.\nئاوات محەمەد، قایمقامی سلێمانی لە کۆنگرەیەکی ڕۆژنامەوانیدا ڕایگەیاند: "لەم ساڵانەی دوایدا دیاردەكە بەگشتی لە هەرێمی كوردستان زیادی كردووە و وەك حكوومەتی خۆجێی سلێمانی لە هەوڵی دۆزینەوەی رێگەچارەیەكن بۆ چارەسەركردنی ئەو كێشەیە".\nگوتیشی: "هەرچەندە یاسا بەركارەكان رێگەی داوە ئەو دیاردەیە لەرێگەی كوشتنی سەگ چارەسەر بكرێت بەڵام وەك قایمقامیەتی سلێمانی لەگەڵ ئەو رێگەیەدا نین و پێمان وایە پێشێلكردنی مافی ئاژەڵانەوە و رێكخراوەكانی بوارەكەش هەمان بۆچوونیان هەیە".\nسەبارەت بە گرتنەبەری رێوشوێنی دیکە بۆ چارەسەركردنی دیاردەی سەگی بەرەڵڵا و دوورخستنەوەی ئەو مەترسییە لەسەر گیانی هاووڵاتییان قایمقامی سلێمانی گوتی: " ئێستا سەرقاڵی پڕۆژەیەكین كە بۆچونی زۆرینەی لایەنە پەیوەندیدارەكان و رێكخراوەكانی پاراستنی مافی ئاژەڵانی لەگەڵدایە ئەویش كۆكردنەوەی هەموو سەگە بەڕەڵاكان لە (پاناگە) یان شوێنێكی تایبەت و لەرێگەی تیمی تایبەتەوە سەرپەرشتی بكرێن".\nڕوونیشی کردەوە: "پرۆژەكە خۆی لەوەدا دەبینێتەوە سەرەتا سەگەكان لە رێگەی تیمەكانی شارەوانییەوە لەرێگەی دەرزی بێهۆشكەر لەو شوێنە كۆدەكرێنەوە كە مەرجە دوور بێت لە شوێنی نیشتەجێبوونی هاووڵاتیان هەنگاوی دواتر دابینكردنی خۆراك و چاودێری تەندروستی دەبێت لەرێگەی پزیشك و تیمەكانی ڤێترنەری".\nئاوات محەمەد، قایمقامی سلێمانی ئەوەشی خستەڕوو"بۆ دابینكردنی خۆراك سوود لە پاشماوەی خۆراكی چێشتخانە و رێستۆرانتەكان وەردەگیرێت بەڵام، بوونی ژمارەیەكەكی زۆری سەگی بەرەڵڵاو زۆربوونی بەردەوامی ژمارەیان پێویستی بە هەماهەنگی هەموو دامەزراوە پەیوەندیدارەكانە و پێویستە حكوومەتی هەرێم لە ئاستێكی باڵادا بێتە سەر هێڵ بۆ جێبەجێكردنی پڕۆژەكە لەسەرجەم پارێزگاكانی هەرێمی كوردستان و چارەسەركردنی دیاردەی سەگی بەرەڵڵا كە بووتە هۆی هەراسان كردنی هاووڵاتیان".\nدوو چەكداری عەرەب لە سلێمانی كوژران\nتەقینەوەیەک لە سلێمانی ڕووی دا\nپارێزگاری سلێمانی داوا دەکات هێرشی تورکیا بۆ سەر ڕۆژئاوای کوردستان ڕابگیرێت\nلە دژی هێرشی تورکیا بۆ سەر ڕۆژئاوای کوردستان لە سلێمانی خۆپیشاندانێک ئەنجامدرا\nسلێمانی.. لە ڕووداوێكی هاتوچۆدا زیاتر لە 70 مەڕ مردار بوونەوە\nتورکیا و گرەوی لەسەر رووسیا\nدووەم سەفەر و گەشبینیی زیاتر\nئەو وشانەی دونیایان هەژاند\nدڕندەیی داگیرکەرانی کوردستان و بێ ب…


بانكی ناوەندی بەهای دۆلار بەرزتر دەكاتەوە؟ - تۆڕی میدیایی خەڵک\nدوای ئەوەی بانكی ناوەندی عێراق بەهای یەك دۆلاری بۆ 1450 دینار بەرزكردەوە، لە ئێستادا بەهۆی كەم خستنەبازاڕی بڕی دۆلار بەهای ئەو دراوە بیانییە بەرامبەر دیناری عێراقی زیاتر بەرزبۆتەوە، بەڵام بانكەكە جەختی كردۆتەوە، كە ناهێڵن بەهای دینار زیاتر دابەزێت.\nبانكی ناوەندی عێراق لە بەیاننامەیەكدا ئاماژەی بەوەكردووە، ئەمڕۆ سێ شەممە 4ی ئایار بڕی 175 ملیۆن و 214 هەزار و 174 دۆلاری بە زیادكردنی ئاشكرا فرۆشتووە بەنرخی 1460 دینار بۆ هەر دۆلارێك.\nڕاشیگەیاندووە، كە بڕی 135 ملیۆن و 614 هەزار و 174 دۆلاری بۆ حسابی بانكەكانی دەرەوە فرۆشتووە بەشێوەی حەواڵه و بڕی 39 ملیۆن و 600 هەزار دۆلاری بەشێوەی كاش فرۆشتووە.\nئاشكراشی كردووە، پابەندن بە پاراستنی بەهای دیناری نیشتمانی و ناهێڵن نرخەكەی زیاتر دابەزێت.\nئەمە لە كاتێكدا، دوێنێ بانكەكە زیاتر لە 178 ملیۆن دۆلاری خستبووە بازاڕەوە و بە وتەی شارەزایانی كاروباری دراو بە كەمكردنەوەی خستنەبازاڕی دۆلار نرخەكەی زیاتر بەرزدەبێتەوە و ئەمڕۆ بەهای 100 دۆلار بە 148 هەزار و 250 دینار بووە.\nیادگار حەسەن لە كۆمپانیای سەعید بە (خەڵك)ی ڕاگەیاند، نرخی دۆلار بۆ ئەمڕۆ سێ شەممە 4-5-2021، بەپێی بازاڕی گۆڕینەوەی دراوی بیانی لە شاری سلێمانی 100 دۆلاری ئەمریكایی بە 148 هەزار 200 دینار مامەڵەی پێوە كراوە.\nبانكی ناوەندی یەك دۆلار بە 1450 دینار لە بانكەكە و 1460 دینار بە بانك و كۆمپانیاكان دەفرۆشێت و لە ناو بازاڕیشدا نرخەكەی بە 1470 دینار دیاری كراوە، بەڵام بەردەوام لەو نرخەی دیاری كراوە زیاتر دەفرۆشترێت.\n24 نیسان 2021 11.22 am\nخەڵك- گۆڕینەوەی دۆلاری فرۆشتنی نەوت لەلایەن حكومەتەوە بە دینار بۆ دابەشكردنی مووچە نرخی دۆلار لە بازاڕدا دادەبەزێنێت،…\n27 شوبات 2021 1.35 pm\nخەڵك- نرخی دۆلار لە بازاڕەكانی هەرێمی كوردستان بەراورد بە ڕۆژانی ڕابردوو دابەزیوە. یادگار حەسەن لە كۆمپانیای…


حوکمی ئەو کەسانەی کە دەڵێن نیەت و دڵ پاک بوو، زاراوەی هەڵەی وشەکان گرنگ نییە: ماڵپەڕی وەڵامەکان\nهەمەجۆرحوکمی ئەو کەسانەی کە دەڵێن نیەت و دڵ پاک بوو، زاراوەی هەڵەی وشەکان گرنگ نییە\nحوکمی ئەو کەسانەی کە دەڵێن نیەت و دڵ پاک بوو، زاراوەی هەڵەی وشەکان گرنگ نییە\nهەندێ لە خەڵكى دەڵێن ڕاستكردنەوەى وشە و زاراوە گرنگ نییە لەگەڵ نیەت پاكى دڵدا، جا ڕاى بەڕێزتان چییە؟\nئەگەر مەبەستى لە ڕاستكردنەوەى وشە وزاراوە ئەوەبێت كەلەڕووى زمانى عەرەبیەوە بێت ئەوا وایە گرنگ نییە – لەگەڵ ڕاستێتى و دروستى بیروباوەڕدا- بەوەى كە وشەكان لە زمانى عەرەبیدا بەكارنەهاتووبن و قسەپێكراو نەبوون مادام ماناكەى واتادار و سەلامەتە.\nبەڵام ئەگەر مەبەستى بەڕاستكردنەوەى وشە و زاراوە ئەوەبێت كە واز لەو وشانە بهێنرێن كە واتاى كوفر و شیرك دەگەیەنن ئەوا قسەكەى ڕاست نییە و بەڵكو ڕاستكردنەوەیان گرنگە، چونكە ناكرێت بەكەسێك بڵێین زمانت ئازاد بكە لە وتنى هەموو وتەیەك و هەرچى دەڵێیت بیڵێ مادام مادام نیەتت پاكە و تەواوە، بەڵكو دەڵێین وشەكان وابەستە وپەیوەستن بەوەى كە شەریعەت هێناویەتى.\nخۆشەویسترین كردەوە لای خوای پەروەردگار چ کردەوەیەکە ؟ حوکمى ئەو مامۆستا و بەڕێوەبەرانە چیە کە ڕێگرن لە نوێژکردنى خوێنكاران لە قوتابخانە؟ خێر و صەدەقە بەنهێنى و ئاشکرا حوکمی بەکار هێنانی ئەو عەترانە چیە کە بەشێک لە کحولیان تێدایە ؟ ئایا رێگەپێدراوە پێڵاو سەروژێربکرێت ئەگەر ژێرەکەی ڕوو لە ئاسمان بوو؟ واتا رێک بکرێتەوە و ڕووەکەی بگۆڕێت؟\nسەردان: ٧٩٥ بەش: هەمەجۆر\nپرسیاری دواترحوكمى گەشت كردن بۆ وڵاتى بێباوەڕان پرسیاری پێشترئەو کارانە کە پەیوەستیان بەکەین بە ویستەوە (مشیئە)


ئەم خۆراکانە دەبنە هۆی هەستکردن بەخۆشی و ئارامی\nمرۆڤ لە ڕێی خواردنی چەند خواردنێكەوە دەتوانێ باری دەرونی خۆی ئارامتر بكات و كەمتر هەست بە خەمۆكی بكات.\nلیستی ئەو خۆراكانەی لە ڕووی دەرونیەوە سودمان پێ دەگەیەنن ئەوانەن كە ڕۆژانە لە ژەمەكاندا بەكاریان دەهێنن و لە بەردەستدان، سیر یەكێكە لەو خۆراكانە چونكە هۆرمۆنی سیرۆتونین دەردەدات كە بە هۆرمۆنی دڵخۆشی ناودەبرێت، پیازیش بە هەمان شێوە پارێزگاری لە تەندروستی مێشك دەكات و دژی خەمۆكیە، هەروەها بیبەری تون یەكێكی دیكەیە لەو خۆراكانەی كە مودێكی باشترمان پێ دەبەخشێت چونكە دەردانی ئەندرۆفین لە جەستە زیاد دەكات و بەمەش هەستی خۆشی لای مرۆڤ زیاتر دەبێت.\nیەكێكی دیكە لەو خۆراكانە نەستەلەی تاڵە كە هەستی ئارامی و پشومان پێدەبەخشێت بەڵام دەبێت بە ڕێژەیەكی گونجاو بخورێت بۆ ئەوەی زیانی نەبێت ، ئەو چەوریەش كە لە گوێزی هیندیدا بونی هەیە دەرونی مرۆڤ باشتر دەكات، هەروەها چای سەوز دەرون و مێشك هێور دەكاتەوەو هەستی ئارامیمان پێ دەبەخشێت ،ئەمە جگە لەوەی دەتوانرێت لە ئامادەكردنی زۆربەی خواردنەكانماندا قارچك بەكاربهێنین بەتایبەت كە ئەم خواردنە سودی زۆرە و هۆڕمۆنی سیرۆتونین هۆرمۆنی خۆشی بە مرۆڤ دەبەخشێت .\nنزمی فشاری خوێن مێشك لاواز دەكات


__ ٢ منداڵ له شاری سه‌قز به هۆی گاز گرتووییه‌وه بوونه قوربانی\n__ كه‌مته‌رخه‌میی به‌رپرسان هۆڵه وه‌رزشییه‌كانی شاری نۆدشه‌ی به‌ره‌ورِووی داخران كردۆته‌وه\n__ ئێعدامى شارۆمه‌ندیك له ورمێ له‌به‌ر چاوى گشتى\n__ راوێژكارى بالاى خامنه‌یى: به‌شارئه‌سه‌د هێلى سوورى ئێمه‌یه\n__ شێركه‌تى فرۆكه‌وانى ئۆتریش سه‌فه‌رى بۆ ئێران راگرت\n__ یه‌مه‌ن: سیخۆره ئێرانیه‌كان به‌م زووانه دادگایى ده‌كرێن\n__ پیتاندن بۆ یه‌ك ده‌قه‌یش راناگرین\n__ دوو گومانلێكراو له‌سه‌ر كه‌یسی تیرۆركردنی سێ چالاكوانه كورده‌كه ده‌ستگیرده‌كرێن\n__ سوریا؛ له‌ماوه‌ی یه‌ك هه‌فته‌دا (١٠٧٩) كه‌س كوژراون\n__ سه‌رێكانی؛ شه‌رِوپێكدادان به‌رده‌وامه و ٨٤ كه‌س كوژراون\n__ ئه‌و خۆراكانه‌ی به‌رگری له‌ش به‌هێز ده‌كه‌ن\n__ ٢ منداڵ له شاری سه‌قز به هۆی گاز گرتووییه‌وه بوونه قوربانی__ كه‌مته‌رخه‌میی به‌رپرسان هۆڵه وه‌رزشییه‌كانی شاری نۆدشه‌ی به‌ره‌ورِووی داخران كردۆته‌وه__ ئێعدامى شارۆمه‌ندیك له ورمێ له‌به‌ر چاوى گشتى__ راوێژكارى بالاى خامنه‌یى: به‌شارئه‌سه‌د هێلى سوورى ئێمه‌یه__ شێركه‌تى فرۆكه‌وانى ئۆتریش سه‌فه‌رى بۆ ئێران راگرت__ یه‌مه‌ن: سیخۆره ئێرانیه‌كان به‌م زووانه دادگایى ده‌كرێن__ پیتاندن بۆ یه‌ك ده‌قه‌یش راناگرین__ دوو گومانلێكراو له‌سه‌ر كه‌یسی تیرۆركردنی سێ چالاكوانه كورده‌كه ده‌ستگیرده‌كرێن__ سوریا؛ له‌ماوه‌ی یه‌ك هه‌فته‌دا (١٠٧٩) كه‌س كوژراون__ سه‌رێكانی؛ شه‌رِوپێكدادان به‌رده‌وامه و ٨٤ كه‌س كوژراون__ ئه‌و خۆراكانه‌ی به‌رگری له‌ش به‌هێز ده‌كه‌ن\n٢ منداڵ له شاری سه‌قز به هۆی گاز گرتووییه‌وه بوونه قوربانی\nكورِ و كچێ كی ٦ و ٨ ساڵ ته‌مه‌ن به هۆی گاز گرتوویه‌وه كه به‌رئه‌نجامی دووكه‌ڵی ماشێن بووه، گیانیان له ده‌ست داوه. هه‌واڵده‌رییه نێوخۆییه‌كان بڵاویان كرده‌وه، رۆژی هه‌ینی كورِ و كچێك به ناوه‌كانی "ئاریا یۆسفی" ٨ ساڵ ته‌مه‌ن و "په‌ریا عه‌بدوڵڵاهی" ٦ ساڵ ته‌مه‌ن به هۆی دووكه‌ڵی ماشینه‌وه تووشی گازگرتووی بوون و له ئه‌نجامدا بوونه‌ته قوربانی. ئه‌و رووداوه له كاتێك دا هاتۆته ئاراوه، كه هاووڵاتییه‌كی سه‌قزی، ماشێنه‌كه‌ی به مه‌به‌ستی گه‌رم كردن به نایلۆن داپۆشیوه و به‌و هۆیه‌وه دووكه‌ڵ چووه‌ته ناو ماشێنه‌كه و له ئه‌نجامدا ئه‌و ٢ منداڵه كه له ناو ماشێنه‌كه‌دا بوون، گیانیان له‌ده‌ست داوه. له سه‌ره‌تای ئه‌مساڵه‌وه هه‌تا كۆتایی مانگی سه‌رماوه‌ز ٢٠ هاووڵاتیی كورد له پارێزگای كوردستان به هۆی گازگرتوویه‌وه، بوونه‌ته قوربانی.\nكه‌مته‌رخه‌م یی به‌رپرسان هۆڵه وه‌رزشییه‌كانی شاری نۆدشه‌ی به‌ره‌ورِووی داخران كردۆته‌وه\nبۆ هۆی خراپی و بێ ئیمكاناتیی هۆڵه وه‌رزشییه‌كان شاری نۆدشه به‌ره‌ورِووی داخران بوونه‌ته‌وه و سه‌رجه‌م رشته وه‌رزشییه‌كانی ئه‌و شاره به‌ره‌و لاوازی ده‌چن. به‌پێی هه‌واڵی هه‌واڵده‌ریی كوردپا: هۆڵه وه‌رزشییه‌كانی شاری نۆدشه، به‌هۆی خراپی و دوور بوون له ناوشار و نه‌بوونی ئیمكاناتی گواستنه‌وه، به‌ره‌ورِووی داخران بوونه‌ته‌وه و زیاتر له ٢ ساڵه هاووڵاتییان و ه‌رزشوانانی ئه‌و شاره روویان له شوێنه وه‌رزشییه‌كان نه‌كردووه. سه‌رچاوه خۆجێیه‌كان باس له‌وه ده‌كه‌ن یه‌كێك له‌و شوێنه وه‌رزشییانه سه‌ره‌رِای دوور بوونی له ناو شار به شێوه‌ی نێوه‌چڵی ماوه‌ته‌وه و هیچكام له لایه‌نه په‌یوه‌ندیداره‌كان له‌مه‌رِ ته‌كمیل كردنی خۆیان به به‌رپرسیار نازانن.\nئێعدامى شارۆمه‌ندیك له ورمێ له‌به‌ر چاوى گشتى\nبه پێى راپ ۆرتى ناوه‌ندى هه‌واڵده‌رى موكریان،سه‌ر له به‌یانى رۆژى شه‌ممه ٣٠ به‌فرانبار، شارۆمه‌ندیك له ورمێ به ناوى حامد- پ، به تۆمه‌تى قه‌تڵ له به‌رچاوى گشتى له بلوارى بێعسه‌ت، عه‌تایى ورمى له سێداره درا. به پێى راپۆته‌كان حامد دوو مانگ پێش له تێك هه‌ڵچوونێكدا لاوێكى كوشت و ئه‌مرۆ له ژێر چاودێرى توندى یه‌گانى تایبه‌ت له ناو شارى ورمێ له سێداره درا.\nراوێژكارى بالاى خامنه‌یى: به‌شارئه‌سه‌د هێلى سوورى ئێمه‌یه\nبه پێى راپۆرتى هه‌واڵده‌رى ئه‌لعه‌ره‌بیه، عه‌لى ئه‌كبه‌ر ولایه‌تى راوێژكارى بالاى خامنه‌یى له وتوێژێكى ته‌له‌فزیونى له‌گه‌ڵ رایلكه‌ى ئه‌لمه‌یادین له راگه‌یاندنه‌كانى سه‌ر به رێمى سووریا رایگه‌یاند، به‌شارئه‌سه‌د هێلى سوورى ئێمه‌یه و تا كۆتایى ده‌ست له پاڵپشتى ئه‌و رژێمه هه‌ڵناگرین. هۆكارى سه‌ره‌كیمان پێشگرتن له رووخانى ده‌وڵه‌تى سووریا ، مانه‌وه‌ى هێلى به‌رگرى له به‌رانبه‌ر ئیسرائیلدایه. نه‌یارانى به‌شارئه‌سه‌د چه‌ندین جار رژێمى تارانیان به كوشتارى خه‌ڵكى سووریا و پاڵپشتى له ده‌وڵه‌تى ئه‌سه‌د تۆمه‌تبار كردووه.\nشێركه‌تى فرۆكه‌وانى ئۆتریش سه‌فه‌رى بۆ ئێران راگرت\nبه پێى راپۆرتى هه‌واڵده‌رى ره‌سمى ئۆتریش، كه‌متر له یه‌ك حه‌فته له راگرتنى هاوكارى دوو شێركه‌تى فرۆكه‌وانى فه‌رانسه و هۆله‌ند، شیركه‌تى فرۆكه‌وانى ئۆتریش رۆژى هه‌ینى ٢٩ى به‌فرانبار به شێوه‌ى ره‌سمى هاتنى فرۆكه‌كانى بۆ ئێران راگرت. پتر تى یر، وته‌وێژى شێركه‌تى ئۆتریشى رایگه‌یاند، راوه‌ستانى فرِین بۆ تاران له رۆژى ١٢ى ژانویه‌وه ده‌ستى پێ كردووه و سه‌فه‌رى تاران له به‌رنامه‌ى مسافرانى هاوینى كه له مانگى مه‌یه‌وه ده‌ست پێ ده‌كات لابراوه. به پێى وته‌ى ئه‌م وته‌بێژه رۆیشتن بۆ ئێران به هۆكارى ئابوورى و دابه‌زینى نرخى دراوى ئێرانى خێرى نییه، شێركه‌تى ئۆتریشى هه‌ر حه‌فته پێنج فرینى بۆ ئێران هه‌بوو.\nیه‌مه‌ن: سیخۆره ئێرانیه‌كان به‌م زووانه دادگایى ده‌كرێن\nبه پێ ى راپۆرتى سایتى عه‌سرى ئێران، وه‌زیرى ده‌ره‌وه‌ى یه‌مه‌ن له وتووێژێكى ته‌له‌فزیونى رایگه‌یاند، ده‌زگا به‌رپرسه‌كان له یه‌مه‌ن به‌م زووانه دادگایى ئه‌و كه‌سانه كه به تۆمه‌تى سیخۆرى بۆ رژێمى تاران گیراون ده‌ست پێ ده‌كه‌ن. ئه‌بوبه‌كر ئه‌لغه‌ربى وتى، به داخه‌وه رژێمى تاران له كاروبارى ناوخۆیى و سیاسى یه‌مه‌ن ده‌ستێوه‌ردان ده‌كه‌ن و ئێمه له وه‌زاره‌تى ده‌ره‌وه به هاوكارى سازمانى ئه‌منیه‌تى نه‌ته‌وه‌یى بۆ راگرتنى نفوزى رژێم له یه‌مه‌ن چالاكى ده‌كه‌ین. بالوێزى ئه‌مریكا له سه‌نعا حه‌فته‌ى رابردوو رایگه‌یاند، رژێمى تاران له جیایى ته‌له‌به‌كانى باشوورى یه‌مه‌ن پاره ده‌دات بۆ ئاڵۆزى دروست كردن له ناوچه‌ى ده‌وروو به‌رى گه‌روى هۆرمز.\nپیتاندن بۆ یه‌ك ده‌قه‌یش راناگرین\nبه پێى راپۆرتى رایلكه‌ى ئه‌لعاله‌م، نوێنه‌رى رژێم له ئاژانسى نێوده‌وڵه‌تى وزه‌ى ناوه‌كى له وتوێژ له‌گه‌ڵ ئه‌و شه‌به‌كه‌دا رایگه‌یاندووه، وتووێژه‌كان له‌گه‌ڵ ئاژانس له مه‌رِ نزیك كردنه‌وه‌ى بۆچوونه‌كان و لابردنى هێندێك كێشه جێگاى دڵخۆشى بوو به‌لام گه‌لاڵه‌ى كارى خۆمان دواى نه‌مانى كێشه‌كان واژۆ ده‌كه‌ین. عه‌لى ئه‌سغه‌ر سۆڵتانییه به ئاماژه به ئاشتى خوازانه بوونى به‌رنامه ناوه‌كیه‌كه‌ى ئێران وتى ئه‌مریكا و رۆژئاوا له‌سه‌ر گه‌مارۆكانى خۆیان سوورن به مه‌به‌ستى راگرتنى چالاكییه ناوه‌كیه‌كانى ئێران، به‌لام ئێمه بۆ یه‌ك ده‌قه‌یش پیتاندنى ئۆرانیۆم راناگرین.\nدوو گومانلێكراو له‌سه‌ر كه‌یسی تیرۆركردنی سێ چالاكوانه كورده‌كه ده‌ستگیرده‌كرێن\nدوای كوژرانی سێ ژنه چالاكوانی كورد له پاریس، هێزه‌كانی فه‌ره‌نسا ئاشكرایان كردووه، دوو گومانلێكراوی ئه‌و كه‌یسه ده‌ستگیركراون. ئه‌مرِۆ شه‌ممه، سایتی"حورِییه‌ت ده‌یلی نیوز" توركیا بڵاویكردۆته‌وه، رۆژنامه‌ی "فرێنچ ده‌یلی لو پاریسیان" ئاماژه‌یان به‌وه داوه، پۆلیسی فه‌ره‌نسا دوو گومانلێكراویان به‌تۆمه‌تی په‌یوه‌ندی بوونیان به تیرۆركردنی ئه‌و سێ ژنه چالاكوانانه‌ی كورده‌وه ، ده‌ستگیركراون. به پێی هه‌واڵه‌كه‌ش، ئه‌و دوو گومانلێكراوه، ته‌مه‌نیان له نێوان ٣١_٣٩ ساڵیدایه و له دایكبووی توركییان و له سه‌ر له ئێواره‌دا ده‌ستگیركراون، پێده‌چێت كه‌سێك له‌و گومانلێكراوانه شۆفێری "ساكینه جانسیز" بوو بێـت كه گه‌وره ژنی ئه‌و سێ چالاكوانه بووه كه تیرۆركراون.\nسوریا؛ له‌ماوه‌ی یه‌ك هه‌فته‌دا (١٠٧٩) كه‌س كوژراون\nچالاكوانانی ئۆپۆزسیۆنی سوریا رایانگه‌یاند: له‌ماوه‌ی یه‌ك هه‌فته‌دا (١٠٧٩) كه‌س كوژراون له سه‌رانسه‌ری سوریادا و زۆرینه‌شیان له حه‌له‌ب و ده‌وروبه‌ری دیمه‌شق-ن. به‌وته‌ی چالاكوانان؛ به‌ره‌به‌یانی ئه‌مرِۆ هێزه‌كانی رژێمی سوریا (١٠) كه‌سیان له شاری دۆمای ده‌وروبه‌ری دیمه‌شق ده‌ستگیركردوه و له‌هه‌مان شوێندا گوله بارانیان كرون و هه‌روه‌ك فرِۆكه جه‌نگیه‌كانی سوریا به‌شێوه‌یه‌كی چرِ شاره‌كانی عه‌ره‌بین له دیمه‌شق و سه‌رجه له ئیدله‌ب بۆردومان ده‌كه‌ن و به‌هۆیه‌وه چه‌ندین كه‌س گیانیان له‌ده‌ستداوه ژماره‌یه‌كی زۆر قوربانی له ژێر داروپه‌ردوی بینا روخاوه‌كاندان كه زۆرینه‌یان ژن و منداڵن. هاوكات ده‌سته‌ی گشتی شۆرِشی سوریا رایگه‌یاند: له پێكدادان و توندوتیژی و بۆردومانه‌كانی هه‌فته‌ی رابردودا (١٠٧٩) كه‌س كوژراون كه (١٢٢)یان منداڵن و (٦٨)یان ژنن، زۆربه‌ی قوربانیه‌كانیش له پارێزگاكانی دیمه‌شق و ده‌وروبه‌ری دیمه‌شق و حه‌له‌بن، كه نیوه زیاتری قوربانیه‌كان پێكده‌هێنن. كۆتایی ساڵی رابردوش نه‌ته‌وه یه‌كگرتوه‌كان رایگه‌یاند: ژماره‌ی كوژراوانی سوریا زۆر له‌وه زیاتره تائێستا بڵاوكراوه‌ته‌وه و به‌پێی ئاماره نافه‌رمییه‌كانی ئه‌وان، تا ئه‌و كاته ژماره‌ی قوربانیان (٦٠) هه‌زار كه‌سی تێپه‌رِاندبو.\nسه‌رێكانی؛ شه‌رِوپێكدادان به‌رده‌وامه و ٨٤ كه‌س كوژراون\nبۆ ماوه‌ی سێ رۆژه شه‌رِوپێكدادانه‌كانی نێوان چه‌كدارانی (YPG) و چه‌ند گروپێكی چه‌كدار له شاری سه‌رێكانی رۆژئاوای كوردستان به‌رده‌وامه و تائێستا ٨٤ كه‌س كوژراون. ئاژانسی هه‌واڵی (فورات) بڵاویكردوه‌ته‌وه، كه پێكداد انه‌كانی شاری سه‌رێكانی له نێوان چه‌كدارانی (YPG) و چه‌ند گروپێك به ناوه‌كانی (احفاد الرسول، احرار خویران، شوهداْ التاهریه) به‌رده‌وامی هه‌یه و تائێستا ٢ ئه‌ندامی (YPG) كوژراون و ٤ی دیكه‌ش برینداربون، له‌به‌رامبه‌ریشدا ٨٤ كه‌س له ئه‌ندامانی ئه‌و گروپانه كوژراون. ئه‌و ئاژانسه باسی له‌وه‌شكردوه، كه ئه‌و گروپه چه‌كدارانه له توركیاوه تانكیان له‌گه‌ڵ خۆیان هێناوه بۆ شه‌رِكردن له شاری سه‌رێكانی، تائێستا دو له‌و تانكانه تێكشكێنراون و ته‌رمی كوژراوه‌كانیشیان گواستوه‌ته‌وه بۆ ئه‌و وڵاته. ئاماژه بۆ ئه‌وه‌شكراوه، ئه‌ندامانی ئه‌و گروپانه له ژێر ناوی گه‌ریلاكانی (YPG) و به جلی ئه‌وانه‌وه هه‌ڵده‌كوتنه سه‌ر ماڵان و خه‌ڵك ده‌رِفێنن.\nئه‌و خۆراكانه‌ی به‌رگری له‌ش به‌هێز ده‌كه‌ن\nلێكۆڵین ه‌وه زانستیه نوێیه‌كان سه‌لماندویانه، به‌رزكردنه‌وه‌ی به‌رگری له‌ش هۆكارێكه بۆ كه‌مكردنه‌وه‌ی رێژه‌ی نه‌خۆشی له له‌شی مرۆڤدا.هه‌روه‌ك به‌رزكردنه‌وه‌ی به‌رگری له‌ش به چه‌ند رێگایه‌ك ده‌بێت، یه‌كێك له‌وانه‌ش خواردنی خۆراكی نوێ و ته‌ندروسته، كه هۆكارێكه بۆ به‌رزكردنه‌وه‌ی به‌رگری له‌ش له مرۆڤدا. لێكۆڵینه‌وه‌كان ئاماژه‌یان به گرنگترین ئه‌و خۆراكانه‌ش كردوه له‌وانه، میوه و سه‌وزه‌وات، ماسی به تایبه‌ت ماسی سه‌له‌مۆن، خواردنی پێنج گوێز له رۆژێكدا به‌رگری له‌ش به‌شێوه‌یه‌كی به‌رچاو زیاد ده‌كات، سیر، هه‌نگوین، هێلكه، زه‌یتون و گێزه‌ر.\nڕێکه‌وت: 2013-01-19 15:11:07\nبه‌شی ( هه‌واڵه‌كانى كوردستان و ئێران و ناوچه‌كه (٣٠ى به‌فرانبار) )


داوا لە پەرلەمان دەکرێت’پێشمەرگەی ڕۆژ’هەڵبووەشێنێتەوە و حکومەتیش ڕوونکردنەوە بدات – کوردی – RojNews.News\n17/04/2020 - 11:20:13 pm\nسێشەممە, 14 أبر 2020 – 08:50 ڕۆژنیوز-ناوەندی هەواڵەکان\nدوای لێدوانەکەی شەوی ڕابردووی ژەنراڵ ئەحمەد مسماری، وتەبێژی سوپای نیشتییمانی لیبیا،کە دەستگیرکردنی چەکدارێکی ئەندامی “پێشمەرگەی ڕۆژ”ی ڕاگەیاند، کە هەولێر لەلایەن سوپای داگیرکەری تورکیاوە ڕاهێنانی پێکراوە و لەپاڵ تورکیادا ڕەوانەی لیبیا کراوە، ئەمڕۆ سەرکۆ ئازاد گەڵاڵی، ئەندامی پەرلەمانی هەرێمی کوردستان لە فراکسیۆنی یەکێتیی نووسراوێکی ئاڕاستەی سەرۆکایەتیی پەرلەمان کرد.\nبۆ بەڕێز/سەرۆكایەتی پەرلەمان\nبابەت/ بەداوادچون بۆ کەیسی بە (مورتەزەقە) ناساندنی پێشمەرگەی ڕۆژ لە لایەن سوپایی لیبیاوە.\nدوای ئەوەی لە کۆنگرەیەکی ڕۆژنامەوانیدا لیوا ئەحمەد مسماری وتەبێژی سوپای لیبیا، ناسنامەی پێشمەرگەی لەشکری ڕۆژ بڵاودەكاتەوە، دەڵێت كوردە و لەلایەن پێشمەرگەی لەشكری ڕۆژی سەر بەخۆرئاوای كوردستانەوە ڕاهێنانیان پێكراوە و چوونەتە بنكەیەكی توركیا لە هەولێر ڕەوانەی لیبیای كراون، بۆ شەڕ دژ بە سوپای ئەو وڵاتە.\nوەک لای ھەموان ڕوونە هێزی پێشمه‌رگه‌ی رۆژئاوای كوردستان ناسراوە بە ھێزی رۆژ ،لە 12/4/2012، بە بڕیاری سەرۆكی پێشووی ھەرێمی كوردستان دامەزراون، پێشمەرگەکانی ڕۆژ ژمارەیان نزیکەی (٦٠٠٠) شەش هه‌زار كوردی ڕۆژئاوایە کە به‌ناوی پێشمه‌رگه‌ی ڕۆژ له‌هه‌رێمی كوردستان خراونه‌ته سه‌ر هێزه‌كانی زێره‌ڤانی سه‌ربه‌وه‌زاره‌تی ناوخۆ مه‌شق و ڕاھێنانیان پێكراوه، هه‌موو ئه‌مانه خه‌ڵكی ڕۆژئاوان، چەند ساڵە لەسەر حكومەت مووچە وەردەگرن و مەشقیان پێ دەکرێت، ئایا حكومەت لەسەر چی بنەمایەك موچە و بودجەیان بۆ دیاری دەكات؟ مانگانە خەرجی و موچەیان نزیكەی ١٥ ملیار دینارە لە کاتێکدا بە پێ یاسا بەرکارەکانی ھەرێم، دەبێیت مووچەخۆری حکومەتی ھەرێم ھەڵگری ناسنامەی عێراقی بێیت، ئەمە ھەر لە سەرتاوە پێچەوانەی یاساییە و دروستکردنی ئەم ھێزە نایاسایە، لەكاتێكدا لەكوردستان مووچە نییە و خەڵك بە بارێكی ناھەمواردا گوزەر ئەكات، بەڵام لەلایەكی دیکەوە خێر و بێری وڵات بۆ بێگانە پەرستی و خزمەتی توركیا ھەڵدەڕێژرێت.\nلەشوێنی فەرمیەوە بڵاوئەكرێتەوە كە ئاماژەیان پێدراوە، بەپارە شان بەشانی چەتەكان و ئەو ھێزە خۆ فرۆشانە شەڕ دەکەن کەنزیکن لە دەوڵەتی توركیا، پێشمەرگەی ڕۆژ كوردانی سوریان و سەر بە ئەنەكەسەن، لەلایەن پارتیەوە پاڵپشتی كراون و پڕچەك كراون و ودامەزرێنراون لەسەر حكومەتی ھەرێم و مانگانە موچەیان ھەیە چەندین ساڵە، لەكاتەی داعش و سوپای تورکیا ھێرش و گەمارۆی ڕۆژئاوایان دەدا پێشمەرگەی ڕۆژ ھیچ بەرگرییەکیان نەكرد لە عفرین و کۆبانی لە ڕۆژ ئاوا.\nلە ئێستادا وتەبێژی سوپایی لیبیا بە ئاشکرا و ناو و ناسنامەیان بڵاو دەکاتەوە كە لەو ووڵاتە شەردەكەن دژی سوپایی لیبی و لە پاڵ سوپای توركیادا،\nلێكۆڵینەوە ورد بكەن و ئیجرائاتیان لەگەڵ بكەن و ئەم ھێزە ھەلوەشێنریتەوە و ڕەوانەی ڕۆژئاوا بكرێتەوە.\nدەبێیت حكومەتی ھەرێم و سەرۆكی حكومەت، بەرپرسیارێتی ئەوە ھەڵگرن كە كوردی ڕۆژئاوا بنێرن بۆ شەڕ و لەوێ بگیرێت و ناو و ناوبانگی كورد وەك تیرۆرست بڵاو بێتەوە لە کاتێکدا دەبێیت ڕەوانەکردنی ھێز بۆ دەرەوەی ھەرێمی کوردستان ڕەزامەندی پەرلەمانی کوردستانی ھەبێت.\nداوادەكەین حکومەتی ھەرێمی کوردستان، بە فەرمی ڕوونکرنەوە بدات، وە پێویستە لێپرسینەوەی جدیی بكرێت لە سەرۆكی حكومەت و وەزیری ناوخۆ .. لەبەرامبەر ئەوەی سومعەی كورد لە ناوەندە نێودەوڵەتی و هەرێمایەتیەكانەوە لەكەدار كراوە و وەك (مورتەزەقە) ناسێنراوە.\nچونکە ھێزی پێشمەرگە بەشێک بوە لە ھاوپەیمانی نێودەوەڵەتی دژ بە تیرۆر، ناوی پێشمەرگە پیرۆزە چونکە ھێزیکی نیشتیمانی و نەتەوەیی و ئازادی خواز و ڕزگارکەر بووە ،ناکرێیت بە چەتە و (مورتەزەقە) ناوببرێیت.\nھەر کەسێک خۆی بە دڵسۆزی پێشمەرگەی ئەزانێیت ، دەبێیت ھاوڕابێیت لەوەی کە لێپێچینەوە و لێکۆڵینەوە لەم بابەتە زۆر پێویستە.\nگەرمیان، داوا دەکرێت لە یادی قوربانیانی ئەنفالدا نەمام بچێنرێت\nساڵیادی ڕاپەڕینی کۆیەیە.. بەشدارانی ڕاپەڕینەکە چی دەڵێن؟\nڕێگا بە سزادراوانی بادینان نادرێت پەیوەندیی بە خانەوادەکانیانەوە بکەن\nڕۆژهەڵات، ١١ چالاکوان بەشێوەی کاتی ئازادکران\nمانگرتنی زیندانیانی دۆزی پەکەکە و پاژک ١٠٣ ڕۆژە بەردەوامە\nئاوارەکان لە هەرێمی کوردستان بەشداری هەڵبژاردنێکی تریان پێدەکرێت\nكەسوكاری قوربانیانی هەڵەبجە سوورن لەسەر یادکردنەوەی یادی کیمیاباران\nلە قەندیلیش بە ئاهەنگێك، ڕۆژی هەشتی مارس لە تەواوی ژنان پیرۆز كرا و پەیامی کەژەکە، رژاك و تەڤگەری ئازادی خوێنرانەوە....\nسۆران عومەر پەرلەمانتاری پێشووی هەرێم، پێشوازیی بەرپرسانی پەدەکە لە نەسر حەریری سەرۆکی چەتەکانی سوریا بە خیانەتی نیشتمانیی لە کوردانی ڕۆژئاوای...\nهەواڵگری عێراق، بەرپرسی لەسێدارەدانەکانی ناو چەتەکانی داعشی لە باشوری بەغدا دەستگیر کرد. لە بەیاننامەیەکدا دەزگای هەواڵگری عێراق تەئکیدی لەسەرهەڵتەکاندنی یەکێک...\nماڵی كوردان لە بەریتانیا هەشتی مارسی پیرۆز كرد\nماڵی کوردان لە شاری لیدزی بەریتانیا، هەشتی مارس ڕۆژی جیهانیی ژنی، پیرۆز کرد . ئەمڕۆ لە چالاكییەكدا كە نوێنەری پارتی...


هەواڵ / کوردستان :: 03/11/2019 :: 2835 جار بینراوە\nسه‌رۆكی ده‌سته‌ی ده‌سپاكی هه‌رێم رایده‌گه‌یه‌نێت "له‌سه‌ر داوای سه‌رۆكایه‌تی په‌رله‌مانی كوردستان، لێكۆڵینه‌وه له به‌هه‌ده‌ردانی سه‌روه‌ت و سامانی گشتی له ده‌سته‌ی مافی مرۆڤی هه‌رێم ده‌كرێت، به‌ڵام تائێستا بڕیاری كۆتایی له‌باره‌ی كه‌یسه‌كه نه‌دراوه".\nبه‌پێی راپۆرتێكی لیژنه‌ی كاروباری كۆمه‌ڵایه‌تی په‌رله‌مانی كوردستان، له ده‌سته‌ی مافی مرۆڤی هه‌رێمی كوردستان "پاره‌یه‌كی زۆر به هه‌ده‌ر د‌راوه" به‌وهۆیه‌وه لیژنه‌كه داوا ده‌كات سه‌رۆكی ده‌سته‌ی مافی مرۆڤ "ده‌ست له‌كار بكێشته‌وه‌و دادگایی بكرێت".\nله‌باره‌ی به‌هه‌ده‌ردانی سامانی گشتی له ده‌سته‌ی مافی مرۆڤی هه‌رێم، حاكم ئه‌حمه‌د ئه‌نوه‌ر سه‌رۆكی ده‌سته‌ی ده‌سپاكی هه‌رێم به دواڕۆژی راگه‌یاند "له‌سه‌ر داواكاری سه‌رۆكایه‌تی په‌رله‌مانی كوردستان، ده‌سته‌ی ده‌سپاكی ده‌ستیكردووه به لێكۆڵینه‌وه له‌و به‌هه‌ده‌ردانانه‌ی كه كراوه، به‌ڵام بڕیاری كۆتایی نه‌دراوه".\nوتیشی: "دوای ته‌واوبوونی لێكۆڵینه‌وه‌كان، ورده‌كاری كه‌یسه‌كه و شێوازی به‌هه‌ده‌ردانی سامانی گشتی بۆ رای گشتی راده‌گه‌یه‌ندرێت".\nبه‌پێی راپۆرتێكی لیژنه‌كه‌ی په‌رله‌مان، دوای ئه‌وه‌ی سه‌رۆكی حكومه‌ت ئۆتۆمبێلێكی (لانكرۆزەر)ی بۆ سه‌رۆكی ده‌سته كڕیوه، بەڵام ئۆتۆمبێله‌كه‌ی كردووە بە ناوی (لیدڵ سلێمان)ەوە كە سكرتێریەتی و برای هاوژینەكەیەتی، هه‌روه‌ها سەرۆكی دەستەكە بۆ راپۆرتی رەوشی كچانی ئیزدی بڕی نۆ ملیۆن دیناری لە نوسینگەی سەرۆك وەزیران وەرگرتووە، لەكاتێكدا چاپكردنی راپۆرتەكە لەئەستۆی رێكخراوی (بەدیكۆمێنتكردنی ئێزدییەكان) بووە.\nهه‌ر به‌پێی راپۆرته‌كه، سەرۆكی دەستە حه‌وت جار و به بڕی 68 ملیۆن دینار خۆی ئیفاد كردووەو بڕی 71 ملیۆن دیناریشی بۆ نۆژەنكردنەوەی نوسینگەكەی خه‌رجكردووه، هه‌روه‌ها بڕی 80 ملیۆن دیناری بۆ فەرهەنگی نابیستان خەرجكردووە، له‌كاتێكدا ئەم فەرهەنگە هەر لە بنەڕەتەوە بوونی نەبووەو چاپنەكراوە.\nراپۆرته‌كه، ئاماژه‌ی به‌وه‌شكردووه، مینحەی سەرۆكی دەستەی مافی مرۆڤ لەماوەی 10 مانگی 2014دا بەمشێوەیە بووه، كه نزیكه‌ی 31 ملیۆن دینار بۆ میوانداری و بڕی پێنج ملیۆن و 540 هەزار دینار بۆ كارتی مۆبایل و هه‌شت ملیۆن و 12 هەزار دیناری بۆ خەرجی جلوبەرگ بووه".\nنیشته‌گه‌رییه‌كا ده‌گمه‌ن ل باژێڕه‌كێ هه‌رێمێ دهێته‌كرن


له ئاکامی ته‌قینه‌وه‌یه‌کی خۆکوژی له ئه‌فغانستان 2 که‌س ده‌کوژرێن\nی مانگی نۆ ١١, ٢٠١١\nهێزی نێونه‌ته‌وه‌یی به ڕێبه‌رایه‌تی ناتۆ له ئه‌فغانستان ڕایگه‌یاند خۆکوژێکی تالیبان به ئوتۆمبێلی بارهه‌ڵگری په‌لاماری بنکه‌یه‌کی هاوپه‌یمانانی له ستانی وه‌رده‌ک له ناوه‌ڕاستی ئه‌فغانستاندا داوه، له ئاکا‌م 2 خه‌ڵکی مه‌ده‌نی کوژراون.\nیه‌کشه‌ممه، ناتۆ ڕایگه‌یاند به هۆی ته‌قینه‌وه خۆکوژیه‌که، 77 که‌سی ناتۆ و نزیکه‌ی 25 مه‌ده‌نی ئه‌فغانی برینداربوون که مه‌ترسی له ژیانیان نیـیه له ئێواره شه‌وی 10هه‌مین ساڵیادی هێرشه تیرۆریستیه‌کانی 11 ی سپتامبه‌ر بۆ سه‌ر ئه‌مه‌ریکا.\nتالیبان به‌رپرسیارێتی هێرشه‌که‌ی شه‌ممه‌ی گرتۆته ئه‌ستۆ.\nئه‌م هێرشه چه‌ند کاتژمێرێـک پاش ئه‌وه هات که تالیبان به توندی ڕه‌خنه‌ی له واشنتن گرت و گوتی داگیرکردنی ئه‌فغانستان به ڕێبه‌رایه‌تی ئه‌مه‌ریکا که 2001(دوابه‌دوای هێرشه تیرۆریستیه‌کانی 11 سپتامبه‌ر)،" په‌ڵه‌یه‌کی هه‌میشه‌ییه به ناوچاوانی دیموکراسی ڕۆژئاوا."\nتالیبان ئه‌مه‌ریکای تاوانبارکرد که هێرشی تیرۆریستی وه‌ک بیانو به‌کار دێنێت بۆ شه‌هیدکردنی موسوڵمانانی بێگوناهـ.


بەڕیتانیا: داگیرکردنی ئۆکرانیا لەلایەن ڕووسیاوە پێدەچێت نزیک بووبێتەوە\nوەزیری دەرەوەی بەڕیتانیا لیز تڕەس وتی داگیرکردنی ئۆکرانیا لەلایەن ڕووسیاوە پێدەچێت نزیک بووبێتەوە و هەڕەشە لەسەر سەقامگیری ئەوروپا دروست دەکات و هانی سەرکوتکارانیش دەدات لە سەرانسەری جیهاندا.\nڕووسیا زیاتر لە 100,000 سەربازی لە نزیک سنووری ئۆکرانیا جێگیرکردووە. ڕابەرانی سیاسیی ڕووسیا ڕەتی دەکەنەوە مۆسکۆ پلانی داگیرکردنی هەبێت، بەڵام دەڵێن ئەگەر داواکارییە ئەمنییەکانی مۆسکۆ جێبەجێ نەکرێن ئەوا " ڕێوشوێنێکی تەکنیکی سەربازیی " نادیاریکراو دەگرێتەبەر، یەکێک لە داواکارییەکانیشی ئەوەیە ڕێگە نەدرێت ئۆکرانیا ببێتە ئەندام لە هاوپەیمانێتی ناتۆدا.\nڕۆژی دووشەممە سەرۆک وەزیری بەڕیتانیا بۆریس جۆنسن و سەرۆکی ئەمەریکا جۆو بایدن لە پەیوەندییەکی تەلەفونیدا ڕێکەوتن لەسەر ئەوەی دەرفەتێکی گرنگ هەیە بۆ دیبلۆماسی، بەڵام تڕەس وتی داگیرکردنی ئۆکرانیا لەلایەن ڕووسیاوە پێدەچێت نزیک بێت و هێزەکانی ڕووسیا دەتوانن زۆر زۆر بەخێرایی بگەنە ئۆکرانیا."\nوەزیری دەرەوەی بەڕیتانیا لیز تڕەس بە سکای نیوزی وت " ئەمە پەیوەندی بە سەقامگیری ئەوروپاوە هەیە، هەروەها سەقامگیری جیهانیش، ئەو پەیامەشی کە ئاڕاستەی سەرکوتکارانمان کردووە و دەبێت ئەو پەیامە بگەیەنین بە ڤلادیمێر پوتن کە هیچ خەڵاتێک بۆ دوژمنکاری نیە."\nتڕەس بە هەمان شێوەی بەرپرسانی ئەمەریکا وتی لەوانەیە ڕووسیا " پاساوێک " بدۆزێتەوە بۆ دەستپێکردنی هێرشەکەی.\nوتی " داگیرکردن پێدەچێت نزیک بێت، زۆریش ڕێی تێدەچێت."


📊 ئاماری 2 ساڵ شەڕی نێوان گەریلاکانی پەکەکە و هێزەکانی سوپای تورکیا ئامار و راپرسی\n📅 کاتی تۆمارکردن Jul 24 2017 7:23PM\n👁 ئەم بابەتە 4,549 جار بینراوە\nئەمڕۆ ڕێکەوتی 24-07-2017 ناوەندی ڕاگەیاندنی هێزەکا [ زۆرتر... 👁] ✖ ✖ 0 0 ✔ 89% ✍ م.ب. 24-7-2017 19:23:24\n📊 پەرلەمانتارێک: حکومەتی هەرێم زیاتر لە 30 ملیار دۆلار قەرزدارە ئامار و راپرسی\n📅 کاتی تۆمارکردن Jul 24 2017 1:58PM\n👁 ئەم بابەتە 2,537 جار بینراوە\nدواڕۆژ، عیسا عەبدولقەهار ئەندامێکی فراکسیۆنی گۆڕا [ زۆرتر... 👁] ✖ ✖ ✖ 0 0 ✔ 91% ✍ هـ.ب. 24-7-2017 13:58:15\n📝 درێژەی دەستبەسەرکردنی بنەماڵەی حوسەین پەناهی و ئازادکردنی یەکێکیان بە شێوەی کاتی بەڵگەنامەکان\n📅 کاتی تۆمارکردن Jul 25 2017 11:24AM\nبە پێی ئەو هەواڵەی کە کۆمەڵەی مافی مرۆڤی کوردستان [ زۆرتر... 👁] ✖ ✖ ✖ 0 1 ✔ 91% ✍ هـ.ب. 25-7-2017 11:24:20\n📊 سەرەڕای هەبوونی 89 ڕێکخراوی ژنان، کوشتنی ژنان زیادیکردووە ئامار و راپرسی\n📅 کاتی تۆمارکردن Jul 24 2017 12:48PM\nڕۆژنیوز – ڕێزان محەمەد لاوازی ڕۆڵی ڕێکخراوەکانی ژ [ زۆرتر... 👁] ✖ ✖ ✖ 0 0 ✔ 91% ✍ هـ.ب. 24-7-2017 12:48:50\n📊 گوژمەی پارێزگایی شاری سەقز 690 میلیارد ڕیاڵە ئامار و راپرسی\n📅 کاتی تۆمارکردن Jul 24 2017 9:16AM\n👁 ئەم بابەتە 2,197 جار بینراوە\nبەشی کوردستان- فەرمانداری تایبەتی سەقز وتی: پشکی پ [ زۆرتر... 👁] ✖ ✖ ✖ 0 0 ✔ 91% ✍ هـ.ب. 24-7-2017 9:16:08\n📊 لەشەش مانگدا 134 ئافرەت و منداڵی هەڕەشە لێکراو لەسلێمانی داڵدەدراون ئامار و راپرسی\n📅 کاتی تۆمارکردن Jul 25 2017 9:37AM\n👁 ئەم بابەتە 3,922 جار بینراوە\nعومەر گوڵپی، بەڕێوەبەری گشتی چاودێریی و گەشەپێ [ زۆرتر... 👁] ✖ ✖ 0 0 ✔ 99% ✍ م.ب. 25-7-2017 9:37:03\n✌ کۆچەر دەڤریم - جوما ئیمەن شەهیدان\n📅 کاتی تۆمارکردن Sep 30 2017 1:29PM\n👁 ئەم بابەتە 5,942 جار بینراوە\nرۆژی 24-07-2017 لەلایەن تورکەوە بەدیلگیرا. [ زۆرتر... 👁] ✖ ✖ 0 1 ✔ 76% ✍ هـ.ب. 30-9-2017 13:29:57


دیارترین شكستخواردووەكان لە هەڵبژاردن\nبەگوێرەی دەرئەنجامی هەڵبژاردن كە كۆمسیۆنی باڵای سەربەخۆی هەڵبژاردن رای گەیاندووە، گۆڕانكاری گەورە لە هاوكێشەی سیاسیی عێراقی رووی داوە. دیارترین ئەو گۆڕانكارییانەش پاشەكشەی ئیسلامییەكان و دابەشبوونی دەنگەكانیان دوای 15 ساڵ لە حوكمڕانی، هاوكات سەركەوتنی رەوتە مەدەنییەكان.\nبەگوێرەی زانیارییە دزە پێكراوەكان لە كۆمسیۆنەوە، هومام حەموودی سەركردەی ئەنجوومەنی باڵای ئیسلامی و سەركردە لە هاوپەیمانی دەوڵەتی یاسا كە جێگری سەرۆكی پەرلەمانە، هەروەها عالیە نسەیف لە هاوپەیمانی دەوڵەتی یاسا بە سەرۆكایەتی نووری مالیكی، مەیسوون دەمەلوجی لە هاوپەیمانی وەتەنییە بەسەرۆكایەتی ئەیاد عەلاوی، وەك دیارترین كەسایەتییە شكستخواردووەكان دێنە ئەژماردن كە نەیانتوانیوە كورسیی پەرلەمانی بەدەست بهێنن. جگە لەوانە هەریەكە لە سادق روكابی و عامر خەزاعی و عەلی ئەلعەلاق و مۆفەق روبێعی و محەمەد مەولا و جاسم جەعفەر و عەدنان ئەسەدی و چەندان ناوی تریش لەو لیستەدان كە نەیانتوانیوە كورسی پەرلەمانی بەدەست بهێنن.\nلەسەر ئاستی هاوپەیمانیەتییەكانیش، هاوپەیمانی دەوڵەتی یاسا كە لە هەڵبژاردنی 2014، ملیۆنێك و 246 هەزار دەنگی هێنابوو، خاوەنی 92 كورسیی پەرلەمانی بوو، لەم هەڵبژاردنە 656 هەزار دەنگی هێناوە و كورسییەكانیشی بۆ 25 كورسی كەمی كردووە. دوای ئەویش هەریەكە لە رەوتی حیكمە بە سەرۆكایەتی عەماڕ حەكیم و ئەنجوومەنی باڵای ئیسلامی بە سەرۆكایەتیی هومام حەموود و فەزیڵە بە سەرۆكایەتیی عەماڕ تەعمە دێت كە هیچ كامیان 20 كورسییان نەهێناوە.\nلەسەر ئاستی كەسایەتییە هەرە دیارەكانیش، مالیكی لە هەڵبژاردنی رابردوو ملیۆنێك و 246 هەزار دەنگی هێنابوو، لەم هەڵبژاردنە 91 هەزاری هێناوە، عەلاوی 982 هەزاری هێنابوو لەم هەڵبژاردنە 46 هەزاری هێناوە، ئوسامە نوجێفی لە مووسڵ نزیكەی 500 هەزار دەنگی هێنا بوو لەم هەڵبژاردنە 21 هەزار دەنگی هێنا. كەچی حەیدەر عەبادی لە هەڵبژاردنی رابردوو تەنیا دوو هەزار دەنگی هێنابوو و لەم هەڵبژاردنە توانی 75 هەزار دەنگ بهێنێت.\nبەگوێرەی زانیارییە سەرەتایییەكانی كۆمسیۆنی باڵای سەربەخۆی هەڵبژاردن، هاوپەیمانی سائیرون بە سەركردایەتی موقتەدا سەدر 54 كورسیی پەرلەمانی مسۆگەر كردووە، لە دوای ئەویش هاوپەیمانی فەتح دێت بە سەركردایەتی هادی عامری كە 44 كورسییە، لە پلەی سێیەم هاوپەیمانی نەسڕ بە سەركردایەتیی حەیدەر عەبادی سەرۆك وەزیران دێت كە 42 كورسییە و پاشان هاوپەیمانی دەوڵەتی یاسا دێت بە سەركردایەتی نووری مالیكی كە 24 كورسییە و دواتریش هاوپەیمانی وەتەنییە بە سەركردایەتیی ئەیاد عەلاوی كە 22 كورسییە.\nلەسەر ئاستی كوردستانیش لیستی پارتی 26 كورسیی مسۆگەر كردووە و دوای ئەویش یەكێتی بە 15 كورسی و گۆڕان بە حەوت كورسی و نەوەی نوێ بە چوار كورسی، هاوپەیمانی بە سێ كورسی، كۆمەڵی ئیسلامی سێ كورسی و یەكگرتووی ئیسلامیش دوو كورسیی هێناوە.\nجێی باسە تەواوی ئەو ژمارانە بە پشتبەستن دێت بە دەرئەنجامە سەرەتایییەكان كە كۆمسیۆنی باڵای هەڵبژاردن رای گەیاندووە، بە ئاشكرابوونی ئەنجامی دەنگدانی تایبەت گۆڕانكاری بەسەریاندا دێت و دوای تانە و سكاڵای قەوارە و لیستەكان رەنگە دیسان گۆڕانكارییان بەسەردا بێت و دوا ژمارە ئاشكرا بكرێت.\nپێوەند بەو پرسە، حەیدەر عەبادی سەرۆك وەزیرانی عێراق داوای لە لایەنە سیاسییەكان كرد رێز لە دەرئەنجامی هەڵبژاردن بگرن و ئامادەی خۆیشی نیشان دا بۆ پێكهێنانی حكوومەتێكی بەهێز.\nعەبادی لە گوتارێكی تەلەڤزیۆنی تۆماركراودا ئاماژەی بەوە دا كە پێویستە هاووڵاتییان و قەوارە سیاسییەكان بە رێزەوە مامەڵە لەگەڵ ئەنجامەكان بكەن و هاوكات بەپێی یاساش مامەڵە لەگەڵ سكاڵا و تانەكان بكرێت.\nئەوەشی گوت، "لەو كاتەوەی دەسەڵاتمان لە ساڵی 2014 وەرگرت بۆ پێكهێنانی حكوومەت، كارمان كردووە بۆ رزگاركردنی خاكی عێراق لە دەستی داعش، كارمان لەسەر سەپاندنی ئاسایش و ئارامی كردووە، كارمان لەسەر نەهێشتنی تایفەگەری كردووە، كارمان لەسەر هەڵگرتنی بەربەستەكانی بەردەم گەلانی عێراق كردووە بۆ یەكڕیزی هەوڵەكان بۆ بەرەنگاربوونەوەی مەترسی تیرۆر و رێگریمان كرد لە دابەشكردنی عێراق كە لەسەر لێواری دابەشبوون بوون".\nزیاتر گوتی "كارمان كرد كە دەوڵەت بەهێز بكەین، پێگەیەكی رێز لێگیراوی لە ئاستی هەرێمایەتی و نێودەوڵەتی هەبێت، كارمان كرد حكوومەتێكی پاكی بێ گەندەڵی بەڕێوە ببەین دوو لە پشك پشكێنە، ئەمانەش دیارترین ئەولەویەتەكان بوون كە بە وەفا بووین بەرانبەری و كارمان بۆ كرد كە لە ئێمە و هەموومان گەورەتر و گرنگترە".\nلەو پەیامە تۆماركراوەدا، عەبادی خۆی لە بەرپرسیاریەتی نەشاردەوە و رای گەیاند بەرپرسیاریەتی هەموو ئەو دۆسیانە هەڵدەگرن كە خرابووە سەر حكوومەت، لەوانە پارێزگاریكردن و بەرگریكردن لە یەكپارچەیی خاك و بەرژەوەندییە سەروەرییەكانی، تا ئەو كاتەی حكوومەتی نوێ پێكدەهێنرێت لەسەریەتی ئەركە نیشتمانییەكانی جێبەجێ بكات و پارێزگاری لەو دەستكەوتانە بكات كە ئەم حكوومەتە بە دەستی هێناوە.\nزیاتر گوتی "بەهەموو شێوەیەك ئامادەین بۆ پێكهێنانی حكوومەتێكی بەهێزی بێ گەندەڵی و پشك پشكێنە، حكوومەتێك نەچێتە ژێرباری ئەجێندای بیانی و رێ لە گەڕانەوەی تیرۆریستان بگرێت".


رێژەی ئەو ھاوڵاتیە کوردانەی لە رووداوی فڕۆکە گیانیان لەدەستدا گەیشتە ١٠ کەس – زاگرۆس پۆست\nماڵەوە / کوردستان / رێژەی ئەو ھاوڵاتیە کوردانەی لە رووداوی فڕۆکە گیانیان لەدەستدا گەیشتە ١٠ کەس\nرێژەی ئەو ھاوڵاتیە کوردانەی لە رووداوی فڕۆکە گیانیان لەدەستدا گەیشتە ١٠ کەس\nچوار شه‌ممه 8 كانونی دووه‌م 2020\tکوردستان, هەواڵ 720 جار خوێنراوه‌ته‌وه\nبە پێی دوایین ھەواڵەکان، بە ئاشکرا بوونی گیانلەدەستدانی ژن و مێردێکی خەڵکی سنە، رێژەی ئەو ھاوڵاتیە کوردانەی لە فڕۆکە ئۆکراینەکە کە ئەمڕۆ لە تاران کەوتە خوارەوە گەیشتە ١٠ کەس.\nلەو رێژەیە ١٤٧ کەسیان ھاوڵاتیانی ئێرانی پێکی دەھێنن کە ١٠ کەسیان ھاوڵاتیانی کوردی خەڵکی رۆژھەڵاتی کوردستان بوون.\nنێوی ھاوڵاتیە کوردەکان کە پێنج کەسیان خەڵکی مەھاباد و دانیشتووی وڵاتی کانادا بوون و ھەروەھا بنەماڵەیەکی سێ کەسی خەڵکی سەقز و ژن و مێردێکی خەڵکی سنە، بریتین لە:\n6. ئاروین مورەتەب\n8. رزگار رەحیمی و ھاوسەرە دووگیانەکەی و منداڵە کچەکەیان


هاتوچۆی هەولێر مەرجەکانی گەشتی دەرەوەی هەرێم بە ئۆتۆمبیلی تایبەت ئاشکرا دەکات\n1590 جار خوێندراوەتەوە\nکاتی ئامادەکردنی تابلۆیەک بۆ گەشتی دەرەوە لە هاتوچۆی هەولێڕ\nفۆتۆ: بەڕێوبەرایەتی هاتوچۆی هەولێر\nبەڕێوبەرایەتی هاتوچۆی هەولێر ئەو مەرجانە ئاشکرا دەکات کە هاوڵاتییەکی هەرێم بیەوێت بە ئۆتۆمبیلەکەی خۆیەوە گەشتی دەرەوەی هەرێمی کوردستان بکات.\nبەپێی ڕاگەیەندراوێک کە هاتوچۆی هەولێر بڵاویکردوەتەوە تێیدا هاتووە، "هاوڵاتیان و شۆفێران و خاوه‌ن ئۆتۆمبیلەکانی هەڵگری تابلۆی هەولێر ده‌كه‌ینه‌وه كه‌وا له‌كاتی گه‌شتكردنیان بۆده‌ره‌وه‌ی وڵات بە ئۆتۆمبیلی خۆیان ده‌توانن سه‌ردانی هاتووچۆی هەولێر بكه‌ن به‌مه‌به‌ستی وه‌رگرتنی تابلۆ بە پیتی ئینگلیزی بەم مەرجانە":\n1/دەبێت ساڵانە به‌ناوی ئه‌وكه‌سه بێت كه‌به‌نیازه گه‌شتی ده‌ره‌وه بكات یان بریكارنامه (وه‌كاله)ی بۆكرابێت.\n2/سه‌ردانی گومرگی هه‌ولێر بكات به‌مه‌به‌ستی ده‌رهێنانی پسوڵه‌ی چونه ده‌ره‌وه(دفتر خروجیه) .\n3/سه‌ردانی هاتووچۆ بكات و داواكارییه‌ك پێشکەش بكات كه‌تیایدا داوای ڕێگا پیدان بۆگۆڕینی تابلۆیه‌كه بكات و پسوڵه‌ی چونه ده‌ره‌وه‌ی له‌گه‌ل هاوپێچ بكات.\n4/دانی بری 55000دینار وه‌كو ڕسومات بۆ وه‌رگرتنی دوو پلێتی تازه تابلۆ به‌نوسین و ژماره‌ی ئینگلیزی.\n5/ده‌بێت له‌پاش وه‌رگرتنی تابلۆکە و جێهێشتنی تابلۆ كۆنه‌كانی خۆی له‌هاتووچۆ له‌ماوه‌ی 72كاتژمێر هه‌رێمی كوردستان جێبهێلێت.\n6/له‌كاتی گه‌ڕانه‌وه‌ی بۆ هه‌رێم ده‌بێت له‌ماوه‌ی یه‌ك هه‌فته سه‌ردانی هاتووچۆ بكات بۆدانه‌وه‌ی تابلۆ‌كه‌و وه‌رگرتنه‌وه‌ی تابلۆ كۆنه‌كانی كه‌هه‌ردوو كاتی چونه ده‌ره‌وه و هاتنه‌وه‌شی له‌ڕێگای پاسپۆرته‌كه‌یه‌وه دەزانرێت و دەبێت هاوپێچی بكات له‌كاتی هاتنی بۆهاتووچۆ.\n7/هه‌ر دواکەوتنێک له‌چونه ده‌ره‌وه له‌هه‌رێم یان گه‌ڕانه‌وه بۆهه‌رێم و سه‌ردانی نه‌كردنی هاتووچۆ بۆته‌سلیمكردنه‌وه‌ی تابلۆ‌كه له‌ماوه‌ی دیاریكراو سه‌رپێچیكار به‌بڕی (500000) پێنج سەد هەزاردینار سزا ده‌درێت و بۆهه‌ر ڕۆژێك كه‌تێپه‌رێت و بڕی (50000)په‌نجا هه‌زاری تر ده‌چێته سه‌ر سزاكه..


ئه‌ندامێكی ده‌فته‌ری سیاسیی حیزبی دێموكراتی كوردستان ده‌ستی له كار كێشایه‌وه | Roji Kurd ڕۆژی کورد\nHome ڕۆژهه‌ڵاتی ناوه‌ڕاست ئێران ئه‌ندامێكی ده‌فته‌ری سیاسیی حیزبی دێموكراتی كوردستان ده‌ستی له كار كێشایه‌وه\nئه‌ندامێكی ده‌فته‌ری سیاسیی حیزبی دێموكراتی كوردستان ده‌ستی له كار كێشایه‌وه\nڕۆژی كورد: ئه‌ندامێكی ده‌فته‌ری سیاسیی حیزبی دێموكراتی كوردستان ده‌ستی له كار كێشایه‌وه، قادر وریا له ڕێگه‌ی لاپه‌ڕه‌ی ڕه‌سمیی خۆی له فه‌یسبووكه‌وه ڕایگه‌یاندووه كه وازی له ڕێبه‌ریی حیزبی دێموكرات هێناوه و ده‌ست له كار كێشانه‌وه‌ی خۆی ڕاگه‌یه‌نادووه، ده‌قی په‌یامه‌كه‌ی ئه‌و ئه‌ندامه‌ی ده‌فته‌ری سیاسیی حدك به‌م چه‌شنه‌یه :\nدەست لە کارکێشانەوەم لە ئەندامەتیی ڕێبەریی حیزبی دیموکراتی کوردستان\nبۆ ئاگاداریی :\n– دەفتەری سیاسی و\n– کۆمیتەی ناوەندی و\n– هەموو تێکۆشەران و ئەندامان و لایەنگرانی حیزبی دیموکراتی کوردستان!\n– بۆ ئاگاداریی بیروڕای گشتیی خەڵکی کوردستان! و\nدۆستان و دڵسۆزانی خۆم و حیزبی دیموکراتی کوردستان لە دەرەوەی ئەم حیزبە!\nوەک بەشدارییەک لە هەوڵەکانی ئاسایی کردنەوەی دۆخێک کە بە بە دوای دوا وتووێژی بەڕیز کاک خالید عەزیزی لە تەلەڤیزیۆنی ڕووداو و وەدەنگهاتنی من لەو بێنەزمییەی ناوبراو(بە ئاگاداری و موافقەتی دەفتەری سیاسی)، تەشکیلاتی ئاشکرای حیزبی دیموکراتی کوردستانی داگرتوە، تەنیا کارێکی کە لە دەست من دێ ،و دەتوانێ دامرکێنەرەوەی ئەو هێرشە سازماندراوە پڕ لە سووکایەتییەی لایەنگرانی کاک خالید بەرامبەر من بێ، یەک لایەنە ئیستیعفای خۆم لە ئەندامەتیی کۆمیتەی ناوەندی حیزبی دیموکراتی کوردستان، ڕادەگەیەنم. دیارە کەم کەس لە نێو تێکۆشەرانی حیزب هەیە کە نەزانێ بوون و مانەوەم لە ڕێبەریی ئەم حیزبە بە پێچەوانەی ویستی خۆم و لە سەر پێداگریی کۆنگرەکانی حیزب و بە تایبەتی سکرتێری گشتیی پێشوو بەڕیز کاک خالید عەزیزی بووە. بوون و مانەوەی من لە ڕێبەریی ئەو حیزبە دا نە لەبەر هۆگرییم بە پۆست و مەقام و خۆشەویستیی کورسی و دەسەڵاتی حیزبی، یا ئیمتیاز و پاداشی ماددی، بەڵکوو تەنیا ڕێزگرتنێک بووە لە داوای دڵسۆزانەی ڕێژەیەکی زۆر لە بەوەجترین تێکۆشەرانی ئەم حیزبە، هەوڵیشم داوە لە خزمەتکردنی خۆبەخشانەی خۆم دا هیچ سنوورێک نەناسم. ئێستا کە لە نێو حیزبەکەی خۆمان دا، ڕێگای بەرگری لە مێژوو و ڕێبازی شۆڕشگێرانە و سیاسەتی پەسەندکراو و دروستی ئەو حیزبەم نیە و بەم بۆنەیەوە دەکەومە بەر دزێوترین بوختان و سووکایەتییەکان و ڕێبەڕیی حیزبییش بە داخەوە پێشی پێ ناگیرێ، هەم بۆ خۆم و هەم بۆ حیزبی دیموکراتی کوردستان وای بە باش دەزانم، دەست لە ئەندامەتیی رێبەریی حیزب بکێشمەوە.\nلەم چەند ڕۆژەی ڕابردوو دا، بە ناوی داکۆکی لە بەڕێز عەزیزی، جگە لە سووکایەتی جۆراوجۆر، بە زۆر شت تاوانبار کرام. کاک خالید ئەگەر ویژدانی خۆی نەنێتە ژێر پێ، گونجاوترین کەسە بۆ شایەدی دان لە سەر ناڕەوا و بێ بنەما بوونی هەموو ئەو جۆرە بوختان و هێرشانە لە بارەی منەوە. بەڵام ئەگەر هەر شایەدی نەدا ، ناچارم لە داهاتوویەکی نزیک دا بە بەڵگە و دەلیلەوە، زۆر لە ڕاستییەکان ڕوون دەکەمەوە .\nهەر لێرەشەوە وەک برا بچووک و موخلیسی یەک یەکی سەرجەم تێکۆشەران ، ئەندامان و دڵسۆزانی حیزبی دیموکراتی کوردستان داوایان لێ دەکەم خۆ لە هەر دژکردەوە و دەربڕینێک کە کێشە و ئاڵۆزییەکی تەنانەت زۆر بچووکیش بخولقێنێ، بپارێزن. ئەوەی بە ناوی دڵسۆزی بۆ من شتێکی نەشیاو بڵێ و بنووسێ، یا هێرش بکاتە سەر کەسایەتییەکانی ئەم حیزبە، پێش هەموو کەس سووکایەتیی بە خۆم کردوە. حەق وایە هەڵسوکەوتی دڵسۆزان‌و لایەنگرانی هەر کەس و کەسایەتییەک ئاوێنەیەک بێ بۆ نواندنی ئەو سیما و کەسایەتییەی خۆشیان دەوێ.\nهیوام سەرکەوتنی حیزبی دیموکراتی کوردستان و سەرکەوتنی یەک بە یەکی ئێوەی بەڕێز لە خزمەتی ئەم حیزبە و بزووتنەوەی نەتەوەیی و ئازادیخوازیی کوردستان دایە.\nلە گەڵ ئەو پەڕی ڕێزم بۆ دەیان ساڵ هاوڕێێەتی و هاوخەباتی و لێ فێربوونتان و ، وێڕای نوێکردنەوەی پەیمانی وەفاداری لە گەڵ گیانی شەهیدان و نەمرانی ڕێگای ڕزگاریی نەتەوەکەم.\nPrevious articleڕوونکردنەوەیەک لە ناوەندی ڕۆژی کورد لەسەر حەسەن ڕەشیدی پاڵێوراوی شۆڕای شاری مهاباد\nNext articleكه‌ماڵ مه‌جیدپوور: ئەگەر باێکۆت شکڵێکی جەماوەری و هەمەلاێەنە لە کوردستان و بەشەکانیتری ئێران بەخۆ بگرێ ڕەنگە بۆ دنیای دەرەوە سەرنج ڕاکێش بێ


ANF | زانکۆی عەفرین، بووه‌ته زانکۆی به‌رخۆدان\nزانکۆی عەفرین، بووه‌ته زانکۆی به‌رخۆدان\nیەکێک لەو ناوەندانەی کە بەشداری کردووه لە «بەرخۆدانی سه‌رده‌م»دا، زانکۆی عەفرینە. سه‌رۆكی زانكۆكه، دكتۆر ئەحمەد یووسف وتی: خوێندکارەکانم له دژی داگیركاری ڕوویان له بەرەکانی جه‌نگ كردووه. خوێندکارانیش دەڵێن، ڕێ بە داگیرکاری ناده‌ن.\nیه‌كشه‌ممه, 4 Mar 2018, 09:46\nلە عەفرین کە ده‌وڵه‌تی توركیا و چەتەکانی ئه‌لقاعیدە-ئه‌لنووسره-داعش، بەیەکەوە هێرشی ده‌كه‌نه سه‌ر، گەل لە بەرخۆدانێكی بێوێنه دایە. هەموو کەس لە هەموو چین و توێژ و بەشەکانی کۆمەڵگەوە بەشدارن لە بەرخۆدانی سەردەمدا. یەکێک لە و ناوەندانەی كه به‌ته‌واوی بەشداری لە بەرخۆداندا کردووە، زانکۆی عەفرینە کە یەکەمین زانکۆی ڕۆژئاوای کوردستانە و لە ساڵی ٢٠١٥ دامه‌زراوه.\nزانکۆی عەفرین کە لە ٤ کۆلێژ و ٦ بەش پێکهاتووە، دوای ئەوەی کە هێرشی داگیرکاری بۆ سەر عەفرین دەستی پێکرد، یەکسەر بوو به ناوه‌ندێكی به‌رخۆدان. دكتۆر ئەحمەد یووسف، سه‌رۆكی زانکۆی عەفرین له‌وباره‌یه‌وه به ئاژانسی هه‌واڵی فوراتی ڕاگه‌یاند: دوای ئه‌وه‌ی هێرشی داگیركاری ده‌ستی پێكرد، بەشێک لە خوێندکارەکانی چوونەته بەرەکانی جه‌نگ، بەشێکیشیان لە نەخۆشخانەکاندا خۆبه‌خشانه ده‌ستیان به كار كردووه و به‌شه‌كه‌ی دیكه‌شیان ڕوویان له خزمه‌تی جڤاكی كردووه.\nسه‌رۆكی زانكۆی عه‌فرین، دكتۆر ئه‌حمه‌د یووسف وه‌بیری هێنایه‌وه کە زانکۆکەیان یەکەمین زانکۆی ڕۆژئاوای کوردستانه كه دامه‌زراوه.\n«زانكۆی عەفرین، یەکەمین زانکۆ بوو کە لە ڕۆژئاوا دامه‌زرا. هەروەها یەکەمین زانکۆشه کە لە دەرەوەی سنووره‌كانی ژێرده‌ستی ڕژێمی سووریا دامه‌زراوه. ئێمە لە سالی ٢٠١٥ ئه‌م زانكۆیه‌مان دامه‌زراند. لە زانکۆکەدا ٤ کۆلێژ و ٦بەش هه‌یه؛ به‌شی پزیشكی، وێژە، ڕاگەیاندن، ئەندازیاریی کشتوکاڵ، میکانیک و ئابووری. لە زانکۆی عەفریندا بەگشتی ٨٥٠ خوێندکارمان هەیه.»\nخوێندکارانی ئێمە بەمەبەستی پاراستنی خاکی خۆیان ڕوویان کردە بەرەكانی به‌رخۆدان\nدكتۆر ئه‌حمه‌د یووسف وتی: دوای دەستپێکردنی هێرشەکانی دەوڵەتی تورکیا و چه‌ته‌كانی، ژماره‌یه‌كی زۆری خوێندکارەکانمان چه‌كیان هه‌ڵگرت و ڕوویان له به‌ره‌كانی جه‌نگ كرد.\n«ژماره‌یه‌كی زۆری خوێندکارەکانمان لە دژی داگیركاری توركیا چه‌كیان هه‌ڵگرت و چوونە بەرەکان. بەشێکیان لە نەخۆشخانەکاندا لە بواری تەندرووستیدا خزمه‌ت ده‌كه‌ن. بەشێکیش لە مانگی سوور و ناوه‌نده‌كانی ڕاگه‌یاندن به‌شدارییان له به‌رخۆداندا كردووه. پێویستە جیهان ئەوە ببینێت، ئەمڕۆ لە عەفرین زیاتر لە ٤٠ هەزار خوێندكار لە خوێندن بێبەش بوون. خوێندکارەکانی ئێمە بۆ پاراستنی خاكی خۆیان ڕوویان کردۆتە به‌ره‌كانی جه‌نگ. چونكه باش ده‌زانن كه داهاتوویه‌كی ئازاد، ته‌نها له خاكێكی ئازاد به‌دیدێت.»\n«بۆ جێبه‌جێكردنی هه‌موو ئه‌ركه‌كانمان ئاماده‌ین»\nکاتێک کە ڕێكخراوی مانگی سووری كوردستان، پێداویستی و كۆمه‌كی بەسەر ئەو هاوڵاتیانەی لە گوندەکانەوە کۆچبەر بوون دابه‌ش ده‌كرد، چاومان به خوێندکارێکی زانکۆ كه‌وت.\nزەریفە مەخوەرڤە، خوێندكاری زانكۆی عه‌فرین وتی، دوای ئه‌وه‌ی هێرشی سه‌ر عه‌فرین ده‌ستی پێكرد، بۆ ئەوەی کە پشتگیریی ئەو بەرخۆدانه بكات، ده‌ستی به خەباتی جڤاكی كردووه.\n«من خوێنکاری به‌شی پزیشکیم، لەگەڵ دەستپێکردنی هێرشەکان، هەریەکێك له ئێمه به ئه‌ركێك هه‌ستا. من هه‌ندێك جار لە نەخۆشخانە و هه‌ندێك جاری دیكه لە ڕێكخراوی مانگی سوور كار دەکەم. كۆمه‌ڵێك لە هەڤاڵانم له بەرەکانن، هه‌ندێكیشیان له ناوه‌نده‌كانی ڕاگه‌یاندن كار ده‌كه‌ن. هه‌موو شتێك بۆ پاراستنی خاكی خۆمانه له داگیركاری. چونكه ئێره شوێن و واری ئێمه‌یه. بۆ پاراستنی زێدی خۆمان هه‌موو قوربانییه‌ك ده‌ده‌ین به گیانی خۆشمانه‌وه.»\n«ئێمە عەفرین بۆ ئەردۆغان به‌جێناهێڵین»\nئاسلان عەلی، خوێندکارێکی زانکۆی عەفرینە کە لە بەرەی جندرێس له سه‌نگه‌ره‌كانی به‌رخۆداندایه. ئاسلان، بۆ ئاژانسی هه‌واڵی فورات قسه‌ی كرد و وتی: لە دژی هێرشی دەوڵەتی تورکیا، ئێمە لە ناوچه‌ی جندرێسی عه‌فرین له سەنگەره‌كانی پاراستنداین. ناوبراو ئاماژه‌ی بۆ ئه‌وه كرد به موڕاڵێکی به‌هێزه‌وه خۆڕاده‌گرن و وتی: مۆڕاڵی ئێمه قه‌ت كه‌م نابێت. ئێمه هه‌رگیز عه‌فرین بۆ ئه‌ردۆغان و چه‌ته‌كانی به‌جێناهێڵین.


کۆبوونەوەی سکرتێری گشتیی حیزب لەگەڵ بەرپرسان و بەڕێوەبەرانی کاروباری حیزب لە دەرەوەی وڵات – کوردستان و کورد\nکۆبوونەوەی سکرتێری گشتیی حیزب لەگەڵ بەرپرسان و بەڕێوەبەرانی کاروباری حیزب لە دەرەوەی وڵات\nبەرواری بڵاو کردنەوە 2020/04/20\nپۆلێن: جیهان, هەواڵی حیزبی\nبەمەبەستی تاوتوێکردنی دوایین پێشهات و ڕووداوە سیاسییەکان، سکرتێری گشتیی حیزبی دێموکراتی کوردستان ڕۆژی شەممە ٣٠ی خاکەلێوە، بەشێوەی ئۆنلاین لەگەڵ سەرجەم بەرپرسانی کاروباری حیزب و ئەندامانی کۆمیتەکان و بەشەکان کۆبووەوە.\nلەسەرەتای کۆبوونەوەکەدا هاوڕێ “حەمەڕەسووڵ کەریمی”، ئەندامی کۆمیتەی ناوەندیی و بەرپرسی تەشکیلاتی حیزب لە دەرەوەی وڵات وێڕای بەخێرهێنانی سکرتێری گشتیی حیزب و بەشدارانی کۆبوونەوەکە وتی: بە سەرنجدان بەو بارودۆخەی ئێستا کە بەهۆی پەتای کۆرۆناوە دروست بووە و دەرەتانی گرتنی کۆبوونەوەی حوزووریمان نییە، لە کۆمیتەی بەڕێوەبەریی حیزب لە دەرەوەی وڵات بە باشمان زانی بۆ زیاتر ئاگادار بوون لە هەڵوێست و ڕوانگەکانی حیزب لەسەر ئاڵوگۆڕە سیاسییەکان ئەم کۆبوونەوەیە بە بەشداری سکرتێری گشتیی حیزب پێک بێنین و هەموومان گوێ لە ڕا و سەرنجەکانی یەکتر بگرین. حەمەڕەسووڵ کەریمی بە سەرنجدان بەوەی کە باسەکانی کۆبوونەوە تەرخان کرابوو بۆ قسەکردن لەسەر سیاسەت و هەڵوێستی حیزب و دۆخی ئێران لە هەلومەرجی ئێستا و هەروەها چۆنیەتی کەڵک وەرگرتن لە تۆڕە کۆمەڵایەتی‌یەکان و دونیای مەجازی ڕایگەیاند کە وەک کۆمیتەی دەرەوەی وڵات و تەشکیلاتی حیزب لە دەرەوەی وڵات لەم هەلومەرجەی ئێستادا دەمانەوێ لە ڕێگای ئۆنلاینەوە پێوەندیی نێوان ئۆرگانە حیزبییەکان و ئەندامانی حیزب بپارێزین و کار و چالاکی حیزبی بەردەوام بێ.\nپاشان بەڕێز خالید عەزیزی، سکرتێری گشتیی حیزبی دێموکراتی کوردستان لە سەرەتای وتەکانی‌دا وێڕای بەرز نرخاندنی کار و تێکۆشانی ئەندامانی حیزب لە دەرەوەی وڵات ڕایگەیاند، ئەوە کە لە دەرەوەی وڵات حیزبی دێموکرات لە کاروباری حیزبی و کۆڕ و کوبوونەوە جۆراوجۆرەکاندا دیارە بەرهەمی کاروتێکۆشانی هەموو ئەندامانی حیزبە و لەو بارەوە بەتایبەتی سپاسی بەرپرس و ئەندامانی کۆمیتەی پێشووی بەڕێوەبەریی حیزبی لە دەرەوەی وڵات کرد.\nبەڕێز خالید عەزیزی لە تەوەری یەکەمی وتەکانیدا بە ئاماژە بەو بارودۆخە نوێیەی کە بەهۆی ڤایرۆسی کۆرۆناوە دروست بووە وتی: “پرسی سیاسەت و کار و چالاکی لە ئێستا و دوای سەردەمی کۆرۆناش دەبێ لە لایەنی جۆراوجۆرە هەڵبسەنگێندرێ و گرنگی پێ بدرێ و نابێ ئەم دۆخە ببێتە هۆی ڕاوەستانی جموجووڵ و چالاکییەکانمان و پێویستە بەردەوام پێوەندیی خۆمان لەگەڵ ئەندامانی حیزب بەگشتی و بەتایبەتی لە نێوخۆی وڵات ڕابگرین”.\nهەر لەم بارەوە سکرتێری گشتیی حیزب بە ئاماژە بەوەی کە پێویستە هەموومان ڕێنماییە تەندروستییەکان ڕەچاو بکەین و خۆمان بپارێزین وتی: “ڤایرۆسی کۆرۆنا کۆی هاوکێشە سیاسییەکانی گۆڕیوە و بەهۆی لایەنی ئینسانی بابەتەکەوە زۆر پرس و بابەت و کێشەی گرنگی نێوان وڵاتان خراونەتە پەراوێزە و هەموو وڵاتان سەرقاڵی ئەوەن چۆن خۆیان بپارێزن و چۆن بەرەوڕووی ئەم پەتایە ببنەوە”.\nکاک خالید عەزیزی لە بەشێکی دیکەی قسەکانی‌دا بە سەرنجدان بە ململانێیەکانی نێوان ئێران و ئەمریکا ڕایگەیاند: “لەگەڵ ئەوەی ئەم ململانێ و کێشانە کاریگەرییان لەسەر بارودۆخی ئێمە و کۆی ڕووداوەکانی نێوخۆی ئێران هەیە، بەڵام ئێمە ویست و داواکاریی و خەباتی خۆمان بەم کێشانەوە گرێ نەداوە و خەبات و کار و چالاکی ئێمە پێش ئەم کێشانە دەستی پێ کردوە و ئەگەر ئەم کێشانەش کۆتاییان پێ بێ، ئێمە لە خەباتی خۆمان هەر بەردەوام دەبین”.\nسکرتێری گشتیی حیزب لە تەوەرێکی دیکەی باسەکەیدا جەختی لەسەر گرینگی هاوکاریی زیاتری نێوان لایەنە سیاسییەکانی ڕۆژهەڵاتی کوردستان کردەوە و وتی: “بۆ دروست‌کردنی تەبایی و هاوئاهەنگی زیاتر هەوڵ دەدەین لە بواری جۆراوجۆردا ناوەندی هاوکاریی حیزبەکانی کوردستانی ئێران بەهێز بکەین و لەگەڵ لایەنەکانی دیکە کۆمەڵێک پرس تاوتوێ بکەین بۆ ئەوەی سەبارەت بە چۆنییەتی مامەڵە کردن لەگەڵ گۆڕانکارییەکانی داهاتووی ئێران و ناوچەکە بەرچاومان ڕوونتر بێت”.\nهەروەها لەمەڕ ئەو بابەتانەی کە لەماوەی چەند مانگی ڕابردوودا لەسەر دانوستان لەگەڵ ڕێژیم هاتنە گۆرێ، سکرتیری گشتیی حیزب ڕایگەیاند کە حیزبەکانی ئەندام لە ناوەندی هاوکاریی حیزبەکانی کوردستانی ئێران دا مەرجەکانی خۆیان بە نیسبەت دانوستان لەگەڵ ڕێژیم کە پێکهاتبوون لەوەی کە کۆماری ئیسلامی بە فەرمی لە ئاستی باڵادا دان بە پرسی کورددا بنێت و وتووێژەکان بە ئاشکرا بەڕێوە بچن، لەگەڵ دەوڵەتی نۆروێژ و ڕێکخراوی نۆرێف باس کردووە، بەڵام لە لایەن ئێرانەوە قبووڵ نەکراوە و عەمەلەن نەچووینەتە هیچ وتووێژێکەوە.”\nلەمەڕ پرسی یەکگرتنەوە و پێوندییەکانی نێوان هەر دوو لای دێموکرات سکرتێری گشتی حیزب بە ئاماژە بەوەی کە هەڵوێستی یەکگرتنخوازانەی حیزبی دێموکراتی کوردستان لە جێگای خۆی دایە، وتی: “ئێمە لە ڕابردوودا بەرپرسیارانە مامەڵەمان لەگەڵ ئەو پرسە کردوە و لە داهاتووشدا هەر بەهەمان شێوە دەجووڵینەوە”.\nسکرتێری گشتیی حیزبی دێموکراتی کوردستان لە تەوەرێکی دیکەی قسەکانی‌دا بە ئاماژە بەو پرس و بابەتانەی کە لە دونیای مەجازی و تۆڕە کۆمەڵایەتییەکان دێننە گۆڕێ، وتی: “شێوازی کەڵک وەرگرتن لە تۆڕە کۆمەڵایەتییەکان بابەتێکی زۆر گرنگە و ئەگەر خراپ ئەو فەزایە بە کار بێنین ئەوا زیانەکانی لە قازانجەکانی پتر دەبن”.\nخالید عەزیزی هەروەها وتی: قسەکردن و لێدوان و دەربڕینەکانی هەموو ئەندامانی حیزب لە تۆڕە کۆمەڵایەتییەکان کاریگەریی لەسەر ژیانی سیاسی حیزب هەیە، بۆیە پێویستە ئەندامانی حیزب بەرپرسیارانە بجووڵێنەوە و بەرژەوەندیی حیزبەکەیان و میللەتەکەیان لە پێش چاو بێ”.\nدوای تەواو بوونی وتەکانی بەڕێز سکرتێری گشتیی حیزب، بەشدارانی کۆبوونەوە ڕاو سەرنج و پرسیارەکانی خۆیان خستە ڕوو و لە لایەن بەڕێزیانەوە وڵام درانەوە.\nلە کۆتایی کۆبوونەوەکەدا، بەڕێز حەمەرەسووڵ کەریمی وێڕای سپاسی بەشدارانی کۆبوونەوە، لە لایەن کۆمیتەی دەروەی وڵاتەوە وڵامی ئەو سەرنج و تێبینییانەی دایەوە کە ڕوویان لە کۆمیتەی دەرەوەی وڵات و بەڕێوەبەریی کاروباریی حیزب لە دەرەوەی وڵات بوو.


دووشه‌ممه, 08 ی مانگی دوو, 2016 کاتی واشنتن 06:44\nوا ساڵی دوو هه‌زار و ده ته‌نها چه‌ند کاژمێرێکی له ته‌مه‌نی خۆی ماوه و هاوکاتی ماڵئاوایی کردنمان لێی ، پێشوازی ساڵی دوو هه‌زار و یازده ده‌که‌ین.\nله سێسه‌د و شه‌ست و پێنج ڕۆژه‌که‌ی ساڵدا ، گه‌لێ بابه‌ت هه‌ن بتوانرێت پێداچونه‌وه‌ی به‌سه‌ردا بکرێت و ڕاو بۆچوونی جیاوازی له‌سه‌ر وه‌ربگیرێت، به‌ڵام ئه‌وه‌ی سه‌خته ئه‌وه‌یه کام یه‌کێ له‌و بابه‌تانه ده‌که‌یته ناوه‌ڕۆکی به‌رنامه‌یه‌کی وه‌ک ((پانۆراما))، به تایبه‌تیش که وه‌ک ئه‌مڕۆ ڕۆژی پێشکه‌ش کردنه‌که‌ی بکه‌وێته دوایه‌مین ڕۆژی ساڵه‌وه.\nزۆرم هێنا و برد ، دواجار بابه‌تی کێشه‌ی ژنان و ئافره‌تانم به باشترین بابه‌ت له‌لای خۆم دانا ، تا بتوانم ماڵئاوایی له دوو هه‌زار و ده‌ی پێبکه‌م و وه‌ک بابه‌تێکی هه‌میشه کراوه‌ش بۆ گفت و گۆکردن له ساڵی دوو هه‌زار و یازده‌دا بمێنێته‌وه.\nله‌م ماوه‌یه‌ی ڕابردوودا، به‌پێی زۆرێک له ڕاپۆرته هه‌واڵیه‌کان باسیان کردووه، داکۆکیکاران له مافه‌کانی ژنان و ئافره‌تان به نیازن هه‌ڵمه‌تێکی گشتی ده‌ستپێبکه‌ن ، وه‌ک ده‌ربڕینی هه‌ڵوێستی خۆیان به‌رامبه‌ر به‌و شاڵاوه‌ی ماوه‌یه‌که له ڕێی بڵاوکردنه‌وه‌ی نامیلکه و وه‌ک ده‌شگوترێت به‌کارهێنانی بڵندگۆی مزگه‌وته‌کان بۆ هێرشکردنه سه‌ر داکۆکیکاران له مافه‌کانی ژنان و ئافره‌تان ده‌ستی پێکردووه.\nسه‌رچاوه‌کان له زاری به‌ڕێوبه‌رانی ئه‌و هه‌ڵمه‌ته‌وه ده‌ڵێن گه‌لێک له ڕێکخراوه سیڤیلیه‌کان به‌شداری له‌و هه‌ڵمه‌ته‌دا ده‌که‌ن و یه‌کێک له ئامانجه‌کانیشی گه‌یاندنی په‌یامی هه‌ڵمه‌ته‌که‌یانه بۆ ڕێکخراوه نێونه‌ته‌وه‌ییه‌کان.\nگه‌شه دارا جه‌لال ، سه‌رۆکی لیژنه‌ی به‌رگری له مافی ژنان و ئافره‌تان له په‌رله‌مانی هه‌رێمی کوردستانی عێڕاق: مه‌خابن ته‌گه‌ره هه‌بوون و له ساڵی دوو هه‌زار و یازده‌شدا هه‌ر به‌رده‌وام ده‌بن وه‌ک گرفت له به‌رده‌م به‌ره‌وپێشچونی ڕه‌وشی ژناندا.\nڕۆژنامه‌وان شۆخان مه‌حمود: پێویسته وه‌زاره‌تی ئه‌وقاف و کاروباری ئاینی له حکومه‌تی هه‌رێمی کوردستانی عێڕاق ، له هه‌وڵدا بێت تا سنورێک بۆ خراپ به‌کارهێنانی مزگه‌وته‌کان دابنێت.\nخانم ڕه‌حیم له‌تیف ، سه‌رۆکی ڕێکخراوی ئاسوده: ئه‌و هه‌ڵوێستانه هی هه‌موو زانایانی ئاینی نییه له هه‌رێمه‌که‌دا، وه ئه‌مه به‌و مانیه نییه هه‌ڵوێست وه‌رنه‌گیرێت.\nڕۆژنامه‌وان ئه‌حمه‌د میره ، سه‌رنوسه‌ری گۆڤاری لڤین: ئه‌وه‌ی که ڕووده‌دات هه‌ر ئه‌وه نییه په‌یوه‌ندی به مه‌لای مزگه‌وته‌کان یان به کولتوری کوردیه‌وه هه‌بێت ، به‌ڵکو په‌یوه‌ندی به کولتوری سیاسی کۆمه‌ڵگای کوردیشه‌وه هه‌یه.\nچاره‌سه‌ری ئه‌و ڕه‌وشه له لای کێیه؟؟\nلای ده‌سه‌ڵاته‌کانی جێبه‌جێکردنی یاسایه ، یان هاوهه‌ڵوێستی و هاوبه‌رنامه‌یی ڕێکخراوه‌کانی ژنان و ئافره‌تانه ، یان هێشتاش پێویسته هانا به‌ره‌و ده‌روازه‌ی حیزبه‌کان ببرێت بۆ چاره‌سه‌رکردن؟؟\nجا هه‌ر کامیان بێت گرنگ نییه ، هێنده‌ی ئه‌وه‌ی چاره‌سه‌رکردنی ئه‌و پرسه گرنگه که که‌س نه‌توانێت به ناوی ئاینه‌وه ڕێگر بێت له به‌ره‌وپێشچونی کۆمه‌ڵایه‌تی.\nده‌توانن له ڕێی کلیککردنی ئه‌و فایله ده‌نگیانه‌ی سه‌ره‌وه‌ی ده‌سته چه‌پ گوێبیستی ته‌واوی به‌رنامه‌ی ئه‌م هه‌فته‌یه‌ی پانۆراما بن که ماوه‌که‌ی 13:22 خوله‌که.\nهیچ ڕاوبۆچوونێـک له‌م فۆرمه‌دا نیـیه. تۆ بـبه یه‌که‌م که‌س و ڕاوبۆچوونێـک بنووسه\nمەم بورهان قانع:ئەو قەناعەتە درووست بوە دارایی بەشێک لە کەناڵە ئاسمانیەکان لە داهاتی گشتی هاووڵاتیان بەرێوە دەبرێ سەرۆک وەزیری تورکیا سەردانی شاری ماردین دەکات مێزگرد: قەیرانەکانی هەرێم و فراوان بوونی شەپۆلی ناڕەزاییەکان دکتۆر فەرسەت سۆفی: کەمکردنەوەی موچە خراپترین بڕیارە بەڵام بە ناچارییەخۆپیشاندانی دژ بە تورکیا لە هەرێمی کوردستان توندوتیژی لێدەکەوێتەوە


عەممار عەلی حەسەن\nعەممار عەلی حەسەن، شیکەرەوەی سیاسی لە نێوەندی ئەلئەهرام بۆ توێژینەوەی ستراتیژی بنکە لە قاهیرە دەڵێت ڕووداوەکانی ئەم دواییە ببونایە یان نا، ئەم پشێویە سیاسییە لە نێوان تاران و ڕیازدا هەر دەهاتە ئاراوە و دەشڵێت بەرەنگاربوونەوەی عەرەبستانی سعودیە بۆ پڕۆژەکانی ئێران لە ناوچەکەدا بەرەنگاربوونەوەیەکی ئاشکرا و بەرفراوانە و لە سوریا و یەمەن و بەحرەین و سوریا و عێراقیشدا بەدی دەکرێت.\nخۆپیشاندەرانی ئێران دژی عەرەبستانی سعودیە\nئەم شیکەرەوەیەی نێوەندی ئەلئەهرام دەڵێت "ڕەوشی سیاسی لە ڕۆژهەڵاتی ناوەڕاست لەوانەیە لەم ماوەیەی داهاتوودا بخزێتە ناو ڕووبەڕووبوونەوەیەکی کراوە لە نێوان شیعە و سوننەدا و ئەمەش پڕۆژەیەکی وێرانکارییە بۆ تەواوی ناوچەکە."هەروەها دەشڵێت " هێزێک هەیە ئاگرەکە خۆشدەکات و دەیەوێت عەرەب بکەوێتە شەڕێکەوە لەگەڵ ئێراندا لەو ڕوانگەیەوەی شەڕەکە شەڕێکی ئاینزاییە و لە کۆتاییشدا دەستکەوتەکان و سودەکان نە بۆ عەرەب دەبن و نە بۆ فارسەکانیش."\nهەر لە سەروبەندی ئەم قەیرانەی نێوان ئەم دوو جەمسەرەی شیعە و سوننەدا لە ڕۆژهەڵاتی ناوەڕاست باسەکان سەبارەت بە شەڕی هەشت ساڵەی نێوان عێراق و ئێران سەریان هەڵداوەتەوە بە شێوەیەک وەک دەگوترێت شەڕێکی ترە و لە بەرگێکی نوێتردا، یانیش دەگوترێت درێژکراوەی هەمان شەڕ و ئاشوبی ساڵانی هەشتاکانی سەدەی ڕابردووە.\nعەممار عەلی حەسەن دەڵێت ئەمەش شییانی هەیە ئاوڕێک لە درێژکردنەوەی هێڵەکانی ڕابردوو بدرێتەوە و بگەڕێینەوە ناو قوڵایی مێژوویی ئەم قەیرانە و بەرەنگاربوونەوەی عوسمانلییەکان وەک نوێنەرایەتی سوننە و سەفەوییەکانیش وەک نوێنەرایەتی شیعەکان ببینین.\nلەسەر بنچینەی وتوویژەکەی لەگەڵ عەممار عەلی حەسەن، شیکەرەوەی سیاسی لە نێوەندی ئەلئەهرام بۆ توێژینەوەی ستراتیژی بنکە لە قاهیرە، بەڵین ساڵح ڕاپۆرتێکی ئامادەکردووە.\nڕاپۆرت لەسەر بنچینەی لیدوانەکانی عەممار عەلی حەسەن


Diplomatic Magazine | زمانی دایک و زارا محەمەدی، بەئاسایشکردنی پرسی کورد لە ئێران\nمەبەست لە بەئاسایشکردن ئەوەیە کە چۆن دەوڵەت وەک بکەرێک شەرعیەت دەدات بە بەکارهێنانی هێزو توندوتیژی بۆ سەرکوتکردنی گروپێک یان لایەنێک کە داوای مافەکانیان دەکەن. بەئاسایشکردن سەرچاوەی لە تێگەیشتنێکی ڕیالیستەکان بۆ سیاسەت‌و پەیوەندییە نێودەوڵەتییەکان هەڵهێنجاوە کە پێیوایە مانەوەی دەوڵەت‌و یەکپارچەیی خاکەکەی گرنگترین ئامانج‌و ئەرکی دەوڵەتە. لەم سۆنگەیە دەوڵەت ئامادەیە هەموو یاساو ڕێساکان بشکێنێت‌و هی نوێ دابهێنێت بۆ پاراستی خۆی‌و مانەوەی‌و لەناوبردنی نەیارەکانی. ئەم دیدە پێچەوانەی دیدی قوتابخانەی کۆبنگهاگن گروپە نەتەوەییەکان‌و هەڕەشە لەسەر بوون‌و شوناسیان نابینێت.\nچی ئاسایشەو چی بە ئاسایشدەکرێت هێندەی دروستکراوە هێندە بابەتیی نیە. لەم سۆنگەیەوە، ئاسایش ئەوەیە کە نوخبەی سیاسی یان ڕۆشنبیری دەوڵەت (نەتەوەی سەردەست) بەیانیدەکات‌و دڵسۆزی گروپێک یان لایەنێک لەناوەوە یان لە دەرەوەی وڵات دەخاتەژێر پرسیارو دژ بە بەهاکانی دەوڵەت‌و نەتەوەی سەردەست نیشانیدەدات‌و وەک هەڕەشەیەک لەسەر یەکێتیی خاک‌و نەتەوە وێنای دەکات. ئیدی گروپە یان لایەنە بەئامانجکراوەکە وەک کۆسپێک دەبینرێت لەلایەن دەوڵەت‌و نەتەوەی سەردەست لە پێش پڕۆسەی وەکیەکردن (homogenization) ی دەوڵەت-نەتەوە، ئەویش بەتواندنەوەو سڕینەوەی گروپە یان لایەنە بەئامانجکراوەکان.\nپێشئەوەی باسی بەئاسایشکردنی پرسی کورد لە ئێران بکرێت دەبێت دوو پرس ڕونبکرێتەوە، یەکەم، چەمکی داوا و ماف لێکجیابکرێنەوە، ئەوەش بەو مانایەی کاتێک کوردەکان داوای مافەکانیان دەکەن بە مافی دەوڵەتی سەربەخۆو سەروەریی ناکرێت تەنیا وەک هەوڵێک بۆ دابەشکردن‌و هەڵوەشانەوەی ئێرن تەماشابکرێت بەڵکو وەک ڕێگەچارەیەک بۆ ڕزگارکردنی ئێران ببینرێت بۆ گەیشتن بە سەقامگیریی‌و ئاشتی هەم لە ئێران هەم لە ناوچەکە هەم لە جیهان. دووەم، ڕاستە کوردەکان لە هەندێ قۆناغ‌و لە هەندێک بارودۆخ ئاستی مافەکانیان بۆ سەربەخۆیی‌و جیابوونەوە بەرزکردۆتەوە بەڵام بەگشتیی کوردەکان هەوڵی دەستبەرکردنی مافە سیاسی‌و کەلتوری‌و زمانییەکانیان لە بەنامەرکەزیکردنی سیستەمی حوکمڕانی‌و دامەزراندنی چوارچێوەی ئۆتۆنۆمی‌و فیدڕالی دا کردوەو بینیوە. بۆیە نزیکبوونەوەو تێگەیشتن لە پرسی کورد دەبێت لەو چوارچێوانەوە بێت ئەگەرنا ئەوە شەرعیەتدان، نەک ڕەخنەکردنی، بە بەئاسایشکردنی پرسی کوردی لێدەکەوێتەوە.\nچۆنیەتی مامەڵەکردنی دەوڵەتی ئێران بۆ پرسی کورد دەکرێت بەسەر دوو قۆناغدا دابەشبکرێت. قۆناغی یەکەم، سەردەمی ڕەزا شا (١٩٢٥-١٩٤١) و محەمەد ڕەزا شا (١٩٤١-١٩٧٩)، لەم قۆناغەدا، بەتایبەتی سەردەمی ڕەزا شای باوک هەموو جیاوازییەکی نەتەوەیی نادیدەدەکراو دەوڵەت لە پڕۆسەی بەمۆدێرنکردندا لە هەوڵی دروستکردنی کۆمەڵگەیەکی وەکیەک دابوو کە تێیدا هەموو جیاوازییەکان لە بۆتەکەی نەتەوەو کەلتوری سەردەست، فارس دا، دەتواندەوە. ڕەزا شا بەحوکمی سەرسامبوونی بە ئەتاتورک‌و لاسایکردنەوەی تورکیا بوونی جیاوازییەکانی وەک هەڕەشە لەسەر یەکپارچەیی میللەت‌و گەلی ئێراندا دەدیت‌و لەسەر ئەو بنەمایەش مامەڵەی لەگەڵدا دەکردن. لەسەردەمی محەمەد ڕەزا شای کوڕ تاڕادەیەک فەزای سیاسی ئاواڵەتربوو بۆ نەتەوەو گروپە جیاجیاکانی ئێران بە کوردیشەوە بەڵام تەرکیزی دەوڵەت لەسەر بەفارسیکردنی شوناسی ئێران وەک خۆی مابۆوە.\nقۆناغی دووەم، لە ڕوخانی شا و دامەزراندنی جمهوری ئیسلامی (١٩٧٩ تا ئێستا) دەستپێدەکات. سەرەڕای ئەوەی کە دەستورەکەی ئەم قۆناغە پێچەوانەی قۆناغی پێشوتر دان بە جیاوازییە نەتەوەیی‌و مەزهەبییەکان دەنێت کەچی وەک دەستورکەی پێشوتر تەنیا زمانی فارسی وەک زمانی فەرمی‌و زمانی خوێندن‌و پەروەردە دەناسێنێت. دەوڵەت جیاوازییە نەتەوەییەکان وەک ئاڵنگاریی ئەمنی‌و هەڕەشە لەسەر سەروەریی‌و یەکپارچەیی ئێران‌و لەسەر ئەو نیزامەی کە جمهوری ئیسلامی دەیەوێت لە ناوچەکە بەرقەراری بکات، دەبینێت. تەنیا لەو دیدەوەش دەکرێت شرۆڤەو تێگەیشتن بۆ بەرخوردەکانی ئایەتوڵا خومەینی بکرێت کە لە ڕۆژانی سەرەتای دامەزراندنی جمهوری ئیسلامی لەخۆی نیشاندا وەک: یەکەم، فەتوای شەڕ لە دژی گەلی کورد لە ڕۆژهەڵات؛ دووەم، ڕەتکردنەوەی هەموو حیزبێک بێجگە لە بەناو حیزبی خوا؛ پاککردنەوەی کوردستان لەوەی ناوینابوون "شەیتانەکان." بەمشێوەیە، بەشداری ئێران لە هەڵوەشاندنەوەی بڕیاری ڕیفراندۆمی کوردەکانی عێراق‌و بچوکردنەوەی هەرێمەکەیان لە ٢٠١٧ دا دەکرێت لەم تێگەیشتنەوە شرۆڤەی بۆ بکرێت.\nسوننیبوونی بەشێکی زۆری کوردانی ئێران هێندەی دیکە پرسی کوردی لە ئێران ئاڵۆزتر کردوە. بێجگە لە شوناسی نەتەوەیی، حکومەت شوناسی مەزهەبییشیان وەک هەڕەشە لەسەر شوناسی مەزهەبیی نەتەوەی سەردەست وێنادەکات.\nسەرەڕای سەرکوتکردنی بزوتنەوە کوردییە چەکدارییەکان لە کۆتایی هەشتاکانی سەدەی ڕابردو کەچی دوای سی ساڵ کوردەکان نزیکەی نیوەی زیندانییە سیاسییەکانی ئێران پێکدێنن، ئەمە لەکاتێکدایە کە کوردەکان ١٠٪ لە دانیشتوانی ئێران پێکدێنن. کوشتنی سەرکردە کوردەکان لە ئەوڕوپا (عەبدولرەحمان قاسملۆ و سادق شەرەفکەندی لە ١٩٨٩ و ١٩٩٢ لە نەمسا و ئەڵمانیا لەدوای یەک) نیشانەی ئەوەن کە دەوڵەتی ئێرانی جوڵەی کوردەکان لە هەر جێگەیەکی ئەم دنیایە وەک هەڕەشە لەسەر ئاسایشی دەبینێت.\nمحەمەد ڕەزا شا لە ١٩٧٨ ئەحکامی عورفی بەسەر تەواوی ئێراندا سەپاند. دوای ڕوخانی ڕەزا شا بە ئاشکراو بەنائاشکرا ناوچە کوردنشینەکان لەڕێگەی ئەحکامی عورفییەوە بەڕێوەدەچن‌و دەسەڵاتی دامەزراوە ئەمنییەکانی سوپاو پاسداران‌و بەسیج‌و ئیتیلاعات باڵادەست‌و یەکلاکەرەوەی پرسەکانن. بەسەربازگەکردنی کوردستان ناکرێت وەک پەرچەکردارێک بۆ خەباتی چەکداری دابنرێت چونکە بۆنمونە لە ئێران لە ١٩٨٩ ـەوە چالاکی چەکداری حیزبەکانی ڕۆژهەڵات زۆر سنوردار بووە.\nبۆ سەپاندنی ئەحکامی عورفی‌و سەرکوتکردنی بزوتنەوە کوردییەکان، چەکدار و مەدەنی، ئێران کەم تا زۆر کوردستانی کردوە بە سەربازگەیەکی گەورە. بەسەربازگەکردنی کوردستان تەرخانکردنی زەوی‌و زاری جوتیارانی بۆ دامەزراوە سەربازییەکان؛ بۆ بنکەو ڕاهێنا‌ن، هەروەها بۆ خانوبەرە بۆ ئەفسەرو پلەدارەکانی لێکەوتۆتەوە. ئەمەش هێندەی دیکە ناوچە کوردنشینەکانی بەتورک‌و بەفارس کردوە. هاوکات، دروستکردنی بنکەو پایەگای سەربازی لە هەموو گوندەکانی کوردستان لەگەڵ وەبەرهێنان لە بواری سەربازیی‌و دامەزراوەی سەربازی، کوردستانی لە دواکەوتیی ڕاگرتوەو ڕادەگرێت. خەڵکەکەشی ناچار بە کۆچ کردوە بۆ ناوچەکانی دیکەی ئێران کە توانەوەی کورد ئاسانترو خێراتر دەکات. هاوکات، دانیشتوانی ناوچەکەش ناچار بە کارکردن دەکات بۆ دامەزراوە سەربازی‌و ئەمنییەکان، ئەمەش رەواج‌و پاساو بۆ بەجاشبوون دروستدەکات، هەم لەبەر نەبوونی هەلی کاری دیکە هەم کردنی جاش بە تاکە هەلی "کار".\nبەئیزافەی ئەمانە، هاندەری سەرەکی لە بەسەربازگەکردنی کوردستان لە دیدە فۆکۆییەکە "چاودێریی دەستەجەمعیی"و نیشاندانی ئامادەگیی هەمیشەیی دەوڵەت‌و دامەزراوەکانیەتی. دامەزراوەکان بەتەلبەندو لوغم پارێزراون کە ناوچەیەکی زۆریان لە کوردستان لە کەڵکی ئابوریی‌و کشتوکاڵیی خستوە. بەجاشکردنی کۆمەڵگە بێجگە لەوەی ملکەچیی خەڵک بۆ دەوڵەتەکان مسۆگەردەکات، هاوکات، شەڕی کورد بە کورد خۆش دەکات. ئەمەش هەم لەڕێگەی بەگژدادانی جاش‌و هێزە چەکدارە کوردییە ئۆپۆزسیۆنەکان هەم بە پێکدادانی گروپ‌و سەرکردە جاشەکان لەنێو خۆیان کە پەرتکەو زاڵبە دێنێتەگۆڕێ لەگەڵ نیشاندانی دووبەرەکی‌و دواکەوتویی سوننەتیبوونی کۆمەڵگەی کوردی.\nبۆ بنکۆڵکردنی ڕەوایی پرسی کوردو بەئاسایشکردنی پرسەکە ئێران زاراوەی تاوانئامێز لە دژی هێزو لایەنە کوردییەکان، چەکدار یان مەدەنی، بەکاردێنن، وەک زیدی ئینقلابی (دژی شۆڕش).\nهەموو ئەمانە دەریدەخەن کە ئێران پرسی کوردی کردوە بە پرسێکی ئاسایشیی‌و لەسەر ئەو بنەمایە مامەڵە لەگەڵ کوردو کوردستان دەکات، بۆیە کاتێک کچێکی خۆبەخش دەیەوێت منداڵانی کورد فێری زمانی دایکیان بکات وەک هەڕەشە لەسەر یەکپارچەیی خاک‌و میللەتی ئێران لەقەڵەمی دەدات‌و زارا خاتون بە دە ساڵ زیندانی دەکات.


کوردیپێدیا - 20-02-1991\n📅 20-02-1991 ℹ | 🏷 پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست | 👁🗨\n- تا 22-02، بەستنی کۆنفرانسی یەکێتی ئافرەتانی کوردستان.\n 📒 گۆڤار | 🏳 کوردیی ناوەڕاست | خه‌رمانه - گۆڤارێکی وه‌رزیی ئه‌ده‌بیی رۆشنبیرییه - ژ9 و 10 - سوید - 1993. لاپەڕە: 126\n👁 ئەم بابەتە 10,563 جار بینراوە


مەسرور بارزانی پێشوازیی لە باڵیۆزی ئەرمینیا لە عێراق دەکات\n2019 April, 4\nئەمرۆ پێنجشەممە 4-4-2019 مەسرور بارزانی راوێژکاری ئەنجوومەنی ئاسایشی هەرێمی کوردستان پێشوازیی لە هراچیا پۆڵادیان باڵیۆزی ئەرمینیا لە عێراق کرد.\nلەدیدارەکەدا پێشهات و پەرەسەندنەکانی ناوچەکە و پەرەپێدانی پەیوەندی دووقۆڵی نێوان کۆماری ئەرمینیا و هەرێمی کوردستان لە گشت بوارەکان خرایە بەرباس. مەسرور بارزانی پەرەپێدانی پەیوەندیی ئابوری و فەرهەنگی بەوشێوەیەی خزمەت بە بەرژەوەندی هەردوولا بکات بە گرینگ دانا. لە بەشێکی دیکەی ئەو دیدارەدا تیشکخرایە سەر ئەو ستەمانەی بەدرێژایی مێژوو لە هەردوو گەلی کوردستان و ئەرمینیا کراو و ئاماژە بە پەیوەندی و دۆستایەتی مێژوویی نێوان ھەردوو گەل درا.\nلەبەرامبەردا باڵیۆزی ئەرمینیا لە عێراق، ئاواتی سەرکەوتنی بۆ مەسرور بارزانی لە سەرۆکایەتی کردنی کابینەی نوێی حکوومەتی هەرێمی کوردستان خواست و ئامادەیی وڵاتەکەشی بۆ پێشخستنی پەیوەندییەکان لە هەموو ئاستەکاندا لەگەڵ هەرێمی کوردستان و هاوکاریکردنی کابینەی نوێ دەربڕی و رایگەیاند، ئەرمینیا بە بایەخەوە دەروانێتە پێگەی هەرێمی کوردستان لە ناوچەکەدا.


وەزیری تەندروستی هەرێم داوای هاوکاری تەندروستی دەکات - پرس میدیا\nHome سڵایدشۆو کوردستان کۆرۆنا هەواڵ وەزیری تەندروستی هەرێم داوای هاوکاری تەندروستی دەکات\nوەزیری تەندروستی هەرێم داوای هاوکاری تەندروستی دەکات\nپرس میدیا 4/07/2020 03:17:00 م سڵایدشۆو, کوردستان, کۆرۆنا, هەواڵ,\nسامان بەرزنجی وەزیری تەندروستی هەرێمی کوردستان بەبۆنەی ڕۆژی جیهانی تەندروستییەوە، لە بەیاننامەیەکدا داوای هاوکاری لە نەتەوە یەکگرتووەکان و رێکخراوی تەندروستی جیهانی و رێکخراوەکانی کۆمەڵگەی مەدەنی دەکات، بۆ ئەوە هاوکاری تەندروستی بگەیەننە هەرێمی کوردستان بەهۆی بڵاوبوونەوەی ڤایرۆسی کۆرۆنا.\nدەقی بەیاننامەکەی وەزیری تەندروستی هەرێمی کوردستان بەبۆنەی رۆژی جیهانی تەندروستی:\nحەوتی نیسانی هەموو ساڵێك، لە لایەن ڕێكخراوی تەندروستی جیهانی بەڕۆژی جیهانی تەندروستی ناسێندراوە، لە كاتێكدا هەرێمی كوردستان و جیهان ئەو یادەیە دەكاتەوە بە قۆناغێكی هەستیار و پڕ لە مەترسیدا تێدەپەڕێت، ئەمەش بەهۆی بڵاوبوونەوەی ڤایرۆسی كۆرۆنا (كۆڤید19).\nوەزارەتی تەندروستی حكوومەتی هەرێم هەموو هەوڵەكانی چڕكردوەتەوە بۆ پاراستنی گیانی هاووڵاتیان و بەدوربوونیان لەو نەخۆشییە، وە بەردەوام جەخت لە خۆپارێزی دەكات و داواش لە هاووڵاتیان دەكات باپەندی ڕێنماییە تەندروستییەكانبن.\nهەروەك ڕوونە ڕێكخراوی تەندروستی جیهانی پێناسەی ئەم رۆژەی بەوەكردووە كە: (بریتییە لە تەندروستبوون و پێگەیشتن و كامڵبوونی جەستە و هزر و ئابووری و لایەنی کۆمەڵایەتی مرۆڤ، نەک تەنها دوور بوون بێت لە نەخۆشی و پەککەوتەیی). ئەمەش ئاماژەیەكی ڕوونە كە پێناسەی ڕێكخراوەكە تەنیا ئاماژەدان نییە بە دوور بوون لە نەخۆشی و پەککەوتەیی كە بەمەش مانای تەندروستی تەواو نادات بە تاكەكان.\nهەر بۆیە وەزارەتی تەندروستی حكوومەتی هەرێمیش جەخت دەكاتەوە هۆشیاری تاك بە بەشێكە لە تەندروست بوونی تاک دادەنرێت، ئەمەش بەو مانایەی ئەگەر کەسێک بیر و بیر کردنەوە و بڕوای تەندروست و ساغ نەبوو، كەسەكە بە كەسێكی ناتەندروست لە قەڵەم دەدرێت.\nبیر و باوەڕی تەندروست و ساغ ئەو بەها ڕۆحییانەن کە یارمەتی مرۆڤ دەدەن لەوەی کە خۆی لە کاری خراپ و ئاژاوەگێری و ئاشووب و شەڕ بپارێزێت، ئەگەر كەسەكە بەو شێوەیەبوو کەسێکی هێمن و پاک و ڕاستی لێدەردەچێت و حەز بە خۆشی مرۆڤەکان دەکات و لە شەڕانگێزی و نائارامی و تێکدانی ئاسایشی کۆمەڵگا بە دوور دەبێت، وە دەبێتە هۆی خۆشی و خۆشگووزەرانی میللەت، بەمەش ئێستا و ئایندەی خۆی و نەوەکانی مسۆگەر دەکات، وە لە بەرامبەریشدا ژیانی کۆمەڵگا و میللەت پارێزراو ئارام دەبێت. ئەمەش، وادەکات کە هەمووان لە کۆمەڵگا، بە تاک و کۆمەڵگا و دەسەڵات گرنگی بە هەموو لایەنەکانی تەندروستی بدەن، نەک بۆ ئەوەی تەنیا تەندروست بین بەڵکو بۆ ئەوەی ئێستاو و ئایندەی میللەت و هاووڵاتیانمان مسۆگەر بێت و ووڵاتەکەمان لە خۆشی و خۆشگوزەرانیدا بێت، وە لە پشێوی و ئاژاوەگێری بەدوور بێت.\nهەروەك ڕوونە ڤایرۆسی كۆرۆناش یەك لەو ڤایرۆسە گوازراوانەیەكە لە مرۆڤەوە بۆ مرۆڤ دەگوزارێتەوە و خۆپارێزی و جێبەجێكردنی ڕێنماییە تەندروستییەكان ژیانی خۆت و خانەوادەو هاووڵاتیان دەپارێزیت، پاراستنی تاكەكانیش لە ئەستۆی هەمووانە و باپەندبوونت بە ڕێنماییەكان نیشانەی كەسایەتی و تەندروستبوونتە.\nلێرەشەوە داوا لە نەتەوەیەكگرتووەكان و ڕێكخراوەكانی كۆمەڵگەی مەدەنی و بە تایبەتی ڕێكخراوی تەندروستی جیهانی دەكەین كە دەستی هاوكاری و پاڵپشتی و پێداویستی پزیشكی بۆ هەرێمی كوردستان درێژبكەن بۆئەوەی ئەم قۆناغە سەختە تێبپەڕێنین.\nلەم ڕۆژەدا دەستی ماندووی پزیشكان و پەرستاران و سەرجەم كارمەندانی تەدروستی دەگوشین، ئەوان ئێستا لە سەنگەری بەرگرین لەم ڤایرۆسەو خۆیان كردوەتە قەڵغانێك بۆ ئەوەی هاووڵاتیان پارێزراوبن، هاوكات دەستخۆشی لە برایانی هێزەكانی ناوخۆ و پێشمەرگە دەكەین كە شەو رۆژ كاردەكەن بۆ پاراستنی گیان و ماڵی هاووڵاتیان.\nهیواخوازین هەمووان بەیەكەوە بە جێبەجێكردنی ڕێنماییە تەندروستییەكان بتوانین ڕووبەڕووی ئەو ڤایرۆسەیەبین و هەرێمی كوردستان پارێزراوبكەین.\n7 نیسان 2020\nBy پرس میدیا at 4/07/2020 03:17:00 م